

**Analiza vjetore   
E agjencisë kombëtare të punësimit dhe aftësive**

*mbi ecurinë e aktiviteteve për vitin 2022*

Bulevardi “Bajram Curri”, Tiranë

Tabela e Përmbajtjes

[SKEDA PREZANTUESE E AGJENCISË KOMBËTARE TË PUNËSIMIT DHE AFTËSIVE 3](#_Toc131415342)

[KAPITULLI I- DINAMIKAT E TREGUT TË PUNËS PËR VITIN 2022 5](#_Toc131415343)

[DINAMIKAT E TREGUT TË PUNËS PËR VITIN 2022 5](#_Toc131415344)

[Politika e Punësimit në Shifra 5](#_Toc131415345)

[Shifrat e Papunësisë së regjistruar në Zyrat e Punësimit: 5](#_Toc131415346)

[Vendet e lira të punës të shpallura në Zyrat e Punës 7](#_Toc131415347)

[Punësimi Janar- Dhjetor 2022 8](#_Toc131415348)

[Programet e Nxitjes së Punësimit 9](#_Toc131415349)

[Programet e Formimit Profesional Publik 13](#_Toc131415350)

[Pagesa e Papunësisë 15](#_Toc131415351)

[Shtetasit e huaj të punësuar në Shqipëri 15](#_Toc131415352)

[KAPITULLI II- PUNËSIMI I DENJË NËPËRMJET SHËRBIMEVE TË PUNËSIMIT DHE POLITIKAVE AKTIVE TË TREGUT TË PUNËS 16](#_Toc131415353)

[Modernizimi i Shërbimit Publik të Punësimit 16](#_Toc131415354)

[Modernizimi i infrastrukturës dhe sistemeve të teknologjisë në AKPA 17](#_Toc131415355)

[Diversifikimi i Programeve Aktive të Tregut të Punës 18](#_Toc131415356)

[Përmirësimi i procesit të planifikimit dhe zbatimit të programeve të nxitjes së punësimit 20](#_Toc131415357)

[KAPITULLI III- OFRIMI I ARSIMIT DHE FORMIMIT PROFESIONAL CILËSOR 22](#_Toc131415358)

[Optimizimi i Ofruesve të AFP-së 22](#_Toc131415359)

[Infrastruktura, investimet në Ofruesit Publik të AFP-së 22](#_Toc131415360)

[Diversifikimi i Ofertës në AFP në Përputhje me Nevojat e Tregut të Punës 24](#_Toc131415361)

[Licencimi dhe monitorimi i ofruesve privatë të AFP-së 25](#_Toc131415362)

[Zbatimi i Programit të Formimit Profesional nëpërmjet Mbështetjes Financiare 28](#_Toc131415363)

[KAPITULLI IV- PËRFSHIRJA SOCIALE DHE KOHEZIONI TERRITORIAL 30](#_Toc131415364)

[Vlerësimi i nevojave për shërbime të punësimit dhe të formimit në zonat e pambuluara 30](#_Toc131415365)

[Zbatimi i parimit të Përfshirjes Sociale në ofrimin e shërbimeve të punësimit dhe Formimit 31](#_Toc131415366)

[KAPITULLI V- FORCIMI I MARRËDHËNIEVE DHE BASHKËPUNIMIT ME PUNËDHËNËSIN 33](#_Toc131415367)

[Analiza Rajonale e Tregut të Punës 33](#_Toc131415368)

[Fondi Social 34](#_Toc131415369)

[KAPITULLI VI- ZBATIMI I KORNIZËS SË MONITORIMIT DHE MATJES SË PERFORMANCËS 35](#_Toc131415370)

[Planifikimi dhe instrumentet e monitorimit të brendshëm institucional 35](#_Toc131415371)

[Karta e Performancës dhe Treguesit e Monitorueshëm 36](#_Toc131415372)

[Treguesit e Monitorueshëm për Drejtoritë Rajonale të AKPA 36](#_Toc131415373)

[Treguesit e Monitorueshëm për DROFPP-të 36](#_Toc131415374)

[Treguesit e Monitorueshëm për Arsimin Profesional 36](#_Toc131415375)

[Gjurmimi i të certifikuarve dhe diplomuarve të AFP-së 37](#_Toc131415376)

[KAPITULLI VI- TRANSPARENCA, KOMUNIKIMI DHE MARRËDHËNIET ME PUBLIKUN 41](#_Toc131415377)

[Strategjia e Komunikimit 41](#_Toc131415378)

[Panairi i Punës dhe i Aftësive 2022 41](#_Toc131415379)

[Publikimi i Vendeve të Lira të Punës dhe Sigurimi i Informacionit 42](#_Toc131415380)

[Promovimi i Rasteve të Suksesit 42](#_Toc131415381)

[Menaxhimi i Sistemit të Kërkesave për Informacion dhe i Ankesave në AKPA 43](#_Toc131415382)

[KAPITULLI VII- LIDHJET ME PROJEKTE, PROGRAME DHE PARTNERË STRATEGJIKË 44](#_Toc131415383)

[Thirrja e parë për interes për “Lehtësues Startup -esh, e financuar nga Ministria e Mbrojtjes së Sipërmarrjes 47](#_Toc131415384)

[Thirrja e Dytë e Interesit e Regional Challange Fund 48](#_Toc131415385)

[Benchlearning Event (Peer To Peer) mbi Vetëvlerësimin Institucional të Shërbimeve të Punësimit në Rajonin e Ballkanit Perëndimor 48](#_Toc131415386)

[Bashkëpunimi me projektet/donatorët 49](#_Toc131415387)

[Forcimi i Bashkëpunimit me Partnerët Socialë 51](#_Toc131415388)

# SKEDA PREZANTUESE E AGJENCISË KOMBËTARE TË PUNËSIMIT DHE AFTËSIVE

Agjencia Kombëtare e Punësimit dhe Aftësive (AKPA) është një institucion publik, në varësi të ministrit përgjegjës për punësimin dhe zhvillimin e aftësive, e cila është krijuar dhe ushtron veprimtarinë administrative në bazë të Ligjit nr. 15/2019, “Për Nxitjen e Punësimit”, Ligjit Nr. 15/2017, “Për Arsimin dhe Formimin Profesional në Republikën e Shqipërisë”, si dhe Vendimit Nr. 554, datë 31.07.2019 “Për Krijimin, Mënyrën e Organizimit dhe të Funksionimit të Agjencisë Kombëtare të Punësimit dhe Aftësive”. Agjencia Kombëtare e Punësimit dhe Aftësive është institucion publik, i cili ushtron veprimtarinë e tij në përputhje me:

* Ligjin Nr. 15/2019, "Për nxitjen e punësimit",
* Ligjin Nr.152/2013 “Për Nëpunësin Civil”
* Ligjin Nr. 7961, datë 12.07.1995 “Kodi i Punës”, i ndryshuar,
* VKM Nr. 554, datë 31.7.2019 “Për krijimin, mënyrën e organizimit dhe të funksionimit të Agjencisë Kombëtare të Punësimit dhe Aftësive”;
* Urdhrin e Kryeministrit Nr. 172 datë 24.12.2019 “Për miratimin e strukturës dhe të organikës së Agjencisë Kombëtare të Punësimit dhe Aftësive”.

Misioni i AKPA-së është të sigurojë përmbushjen e të drejtës së shtetasve shqiptarë, të huaj dhe pa shtetësi të huaj, që kanë përfituar statusin e refugjatit si dhe të azilkërkuesit në territorin e Republikës së Shqipërisë, për t’u trajtuar me shërbime dhe programe publike të punësimit, të vetëpunësimit dhe të kualifikimeve profesionale, me qëllim gjetjen e një pune të përshtatshme, brenda dhe jashtë vendit, si dhe ofrimin e këtyre shërbimeve.

Objektivat e AKPA-së përcaktohen përmes dokumentit të Strategjisë Kombëtare për Punësim dhe Aftësi 2019-2022, ku përkatësisht institucioni angazhohet në përmbushjen e 4 prioriteteve kryesore:

**A- Nxitja e mundësive për punë të denjë nëpërmjet politikave aktive të tregut të punës;**

**B- Ofrimi i arsimit dhe formimit profesional cilësor për të rinjtë dhe të rriturit;**

**C- Promovimi i përfshirjes sociale dhe i kohezionit territorial;**

**D- Fuqizimi i qeverisjes së tregut të punës dhe i sistemit të kualifikimeve profesionale.**

Në rrafshin institucional, AKPA ka këto përgjegjësi funksionale:

* Të garantojë nivelin e cilësisë së shërbimeve të ofruara për punësimin, vetëpunësimin dhe arsimin e formimin profesional, nëpërmjet monitorimit dhe vlerësimit;
* Të organizojë punën për administrimin dhe zbatimin e programeve aktive e pasive të tregut të punës;
* Të organizojë punën për administrimin e ofruesve publikë të arsimit dhe formimit profesional (AFP), sipas legjislacionit në fuqi për arsimin dhe formimin profesional në Republikën e Shqipërisë;
* Të organizojë punën për menaxhimin, ndjekjen dhe kontrollin e drejtorive rajonale, të zyrave vendore dhe të ofruesve publikë të arsimit profesional;
* Të sigurojë se funksionet e lidhura me planifikimin, zbatimin, kontabilitetin dhe raportimin financiar për drejtoritë rajonale, zyrat vendore dhe ofruesit publikë të arsimit dhe formimit profesional, kryhen në përputhje me legjislacionin në fuqi.

Organizimi institucional:

Agjencia Kombëtare e Punësimit dhe Aftësive është tërësia e institucioneve administrative dhe ofruese të shërbimeve të punësimit, të vetëpunësimit dhe të arsimit e formimit profesional, pjesë integrale e sistemit të ministrisë përgjegjëse për punësimin dhe zhvillimin e aftësive. AKPA shtrin veprimtarinë e saj në të gjithë territorin e Republikës së Shqipërisë dhe organizohet:

* në nivel qendror, nëpërmjet drejtorisë qendrore;
* në nivel rajonal, nëpërmjet drejtorive rajonale;
* në nivel vendor, nëpërmjet zyrave vendore.

Skema e Organizimit institucional:

* Drejtoria Qendrore;
* 12 Drejtori Rajonale Punësimi;
* 40 Zyra Vendore Punësimi;
* 10 Drejtori Rajonale të Formimit Profesional Publik;
* 34 Shkolla Profesionale.

Me Ligjin nr.115/2021 “Për buxhetin e vitit 2022”, Agjencisë Kombëtare të Punësimit dhe Aftësive në programin “Tregu i Punës“ për vitin 2022 i janë akorduar fonde buxhetore në shumën **2.430.600** lekë.

# KAPITULLI I- DINAMIKAT E TREGUT TË PUNËS PËR VITIN 2022

**Konteksti ekonomik dhe social**

Sipas të dhënave të Anketës se Forcës së Punës në 3 mujorin e IV 2022, për popullsinë (15-64) vjeç:

**Shkalla e pjesëmarrjes në forcat e punës është 74.8 %.** Krahasuar me tremujorin e katërt të vitit 2021, shkalla e pjesëmarrjes në forcat e punës është rritur me 4.4 pikë përqindje. Krahasuar me tremujorin e mëparshëm të vitit 2022 ky tregues ka pësuar një rritje prej 1.4 pikë përqindje.

**Shkalla e punësimit është 66.5%.** Gjatë këtij tremujori, në terma vjetorë punësimi shfaqi një tendencë rritje krahasuar me të njëjtin tremujor të vitit 2021, prej 4.2%. Në terma tremujorë, krahasuar me tremujorin e tretë të vitit 2022, punësimi pësoi një rënie prej 0.4 pikë përqindje.

**Shkalla zyrtare e papunësisë është 10.8%.** Krahasuar me tremujorin e katërt të vitit 2021, shkalla zyrtare e papunësisë pësoi një rënie prej 0.6 pikë përqindje. Krahasuar me tremujorin e tretë 2022, shkalla zyrtare e papunësisë pësoi një rritje prej 0.2 pikë përqindje.

## DINAMIKAT E TREGUT TË PUNËS PËR VITIN 2022

## Politika e Punësimit në Shifra

Seksioni i mëposhtëm paraqet një analizë përshkruese të të dhënave statistikore që pasqyrojnë rezultatet kryesore të aktivitetit të Zyrave të Punës për periudhën janar - dhjetor 2022.

## Shifrat e Papunësisë së regjistruar në Zyrat e Punësimit:

Gjatë vitit 2022 numri mesatar i pu.pa-ve të regjistruar në Zyrat e Punës, ishte 76,879 individë. Vihet re se, një pjesë e konsiderueshme e regjistrit të Pu.Pa-ve përbëhet nga persona të cilët përfshihen në një ose më shumë grupe të veçanta.

Procesi i integrimit të pu.pa-ve në tregun e punës has pengesa të ndryshme lidhur më aftësitë, moshën, statusin social etj. Si rezultat rreth 95% e punëkërkuesve të papunë identifikohen në nivelin e dytë dhe të tretë të punësueshmërisë.

Duke e analizuar regjistrin e pu.pa-ve sipas moshës dhe arsimit, vihet re se rreth 48% e totalit të pu.pa- ve janë mbi 45 vjeç dhe 55% me arsim deri 9 vjeçar, çka e vështirëson integrimin e këtyre pu.pa-ve në tregun e punës. Kjo tendencë është me e theksuar në grupet e veçanta.

**Punëkërkuesit e papunë të regjistruar sipas arsimit**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Totali** | **pa arsim** | **Arsim fillor (4 ose 6 vjeçar)** | **Arsim i mesëm i ulet ( 9 vjeçar)** | **Arsim i mesëm i Larte (Gjimnaz)** | **Arsim i mesëm i larte (Profesional)** | **Bachelor (3 vjeçar)** | **Master profesional (3+1.5) vjet** | **Master shkencor (3+2) vjet** |
| 76,879 | 2,856 | 2,741 | 36,608 | 22,881 | 5,121 | 3,908 | 1,542 | 1,222 |

**Punëkërkuesit e papunë të regjistruar sipas Grupmoshës**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Totali** | **15 - 19** | **20 - 24** | **25 - 29** | **30 - 34** | **35 - 39** | **40 - 44** | **45 - 50** | **mbi 50** |
| 76,879 | 2,032 | 8,165 | 7,400 | 7,011 | 7,627 | 7,518 | 10,843 | 26,282 |

Në dallim nga të gjithë kategoritë e tjera, kategoria romë/ egjiptianë karakterizohet nga një moshë relativisht e re dhe një mungesë të theksuar arsimimi. Këto karakteristika e rrisin vështirësinë e integrimit të këtij grupi në tregun e punës, pasi përbën problem edhe për dërgimin e kësaj kategorie në kurse formimi profesional.

## Vendet e lira të punës të shpallura në Zyrat e Punës

Gjatë periudhës janar- dhjetor 2022 u shpallën 39,815 vende të lira pune ose 59% më shumë se e njëjta periudhë e një viti më parë. Ky tregues është realizuar në masën 153% të objektivit vjetor 2022. Rreth 76% e VLP- ve të shpallura janë vende të reja pune dhe pjesa tjetër e VLP-ve janë zëvendësime.

Gjatë vitit 2022 rezulton se 4,978 subjekteve unike kanë shpallur VLP në Zyrat e punësimit. Rajonet me numrin më të lartë të subjekteve që kanë shpallur VLP janë Tirana, Durrësi, Korça dhe Shkodra përkatësisht 31%, 12%, 8% dhe 8%.

Rreth 61% e VLP-ve janë shpallur në rajonet Tiranë, Durrës dhe Fier. Rajonet Dibër, Kukës dhe Gjirokastër rezultojnë me numrin më të ulët të VLP-ve të shpallura.

|  |  |
| --- | --- |
| **DRAKPA** | **VLP të shpallura (%)** |
| DR AKPA Berat | 4% |
| DR AKPA Dibër | 2% |
| DR AKPA Durrës | 16% |
| DR AKPA Elbasan | 7% |
| DR AKPA Fier | 10% |
| DR AKPA Gjirokastër | 3% |
| DR AKPA Korçë | 6% |
| DR AKPA Kukës | 2% |
| DR AKPA Lezhë | 4% |
| DR AKPA Shkodër | 5% |
| DR AKPA Tiranë | 34% |
| DR AKPA Vlorë | 6% |

Sektorët ekonomik të cilët shpallën më shumë VLP ishin industria përpunuese, tregtia me shumicë dhe pakicë, akomodimi dhe shërbimi ushqimor dhe ndërtimi përkatësisht me 41%, 14.3%, 10.5% dhe 8.3% të VLP-ve të shpallura.

|  |  |
| --- | --- |
| **Aktivitetet ekonomike** | **VLP të shpallura (%)** |
| Industria Përpunuese | 41.0% |
| Tregtia me shumicë dhe me pakicë; Riparimi i automjeteve dhe motoçikletave | 14.3% |
| Akomodimi dhe shërbimi ushqimor | 10.5% |
| Ndërtimi | 8.3% |
| Informacioni dhe komunikacioni | 5.8% |
| Aktivitete të tjera ekonomike | 20.2% |

Kategoritë profesionale më të kërkuara nga tregu për vitin 2022 ishin zejtarët dhe zanatçinjtë, profesionet elementare, punonjësit e industrisë dhe punonjësit e shitjeve dhe shërbimeve përkatësisht me 28%, 23%, 15% dhe 14%.

|  |  |
| --- | --- |
| **Kategoritë profesionale** | **VLP të shpallura (%)** |
| Menaxherë & Specialistë me arsim të lartë | 6% |
| Teknikë dhe specialistë të mesëm | 5% |
| Nëpunës | 5% |
| Punonjës të shitjeve dhe të shërbimeve | 14% |
| Punonjës të kualifikuar të bujqësisë pyjeve dhe të peshkimit | 1% |
| Zejtarë zanatçinjtë dhe profesione të lidhura me to | 28% |
| Punonjës në industri | 15% |
| Profesione elementare | 23% |
| Forcat e armatosura | 0% |
| Pa profesion | 1% |

Gjatë vitit 2022 janë plotësuar 20,069 VLP, ose 16% më shumë se një vit më parë.

## Punësimi Janar- Dhjetor 2022

Gjatë periudhës janar- dhjetor 2022 janë punësuar 26,808 punëkërkues të papunë ose 11% më shumë se e njëjta periudhë e një viti më parë. Ky tregues është realizuar në masën 107% të objektivit vjetor 2022.

Krahasuar me planin vjetor të vitit 2022:

|  |  |  |  |
| --- | --- | --- | --- |
|  | **Objektiv 2022** | **Realizim 2022** | **%** |
| Ndërmjetësim | 11,700 | 12,363 | 106% |
| Punësime të tjera pas trajtimit nga ZP | 13,300 | 14,445 | 109% |
| **Total** | **25,000** | **26,808** | **107%** |

*Punësimi sipas kategorive të veçanta*

|  |  |  |  |
| --- | --- | --- | --- |
| **Grupet vulnerabël** | **2021** | **2022** | **%** |
| Pu.Pa, me aftësi të kufizuar | 32 | 18 | 56% |
| Pu.Pa, Romë/ Egjiptianë | 513 | 497 | 97% |
| Pu.Pa, nga NE | 972 | 1,785 | 184% |

Gjatë vitit 2022 pati prioritet riintegrimi në tregun e punës i përfituesve të Ndihmës Ekonomike. Për këtë arsye në mbështetje të Vendimit të Këshillit të Ministrave Nr. 822, datë 24.12.2019 “Për mekanizmin e bashkërendimit ndërinstitucional të punës për referimin për punësim të individëve dhe anëtarëve në moshë aktive pune të familjeve përfituese të NE”, u hartua dhe nënshkrua Urdhri i Përbashkët midis Ministrisë së Financave dhe Ekonomisë dhe Ministrisë së Shëndetësisë dhe Mbrojtjes Sociale. Në të gjithë rajonet u ngritën komisionet rajonalë, të cilët vlerësuan, referuan për punësim dhe integrim social anëtarët në moshë aktive pune. Këto komisione kishin përfaqësues nga Shërbimi Social Shtetëror, Drejtoritë Rajonale të Punësimit dhe Drejtoritë e Shërbimeve Sociale në Bashki.

Pranë Zyrave të Punësimit u referuan nga SHSSH 16,529 skeda. Ndërkohë u paraqitën pranë zyrave të punësimit 10,840 persona apo 65% e personave të referuar në total.

1 në 3 persona të paraqitur janë ndërmjetësuar për punësim dhe janë referuar për pjesëmarrje në program nxitje punësimi apo në formim profesional. Konkretisht janë punësuar 1,785 pu.pa, kanë marrë pjesë në programet e nxitjes së punësimit 692 pu.pa dhe 813 të tjerë kanë filluar një kurs të formimit profesional.

Për shkak të pengesave të hasura në punësimin e tyre pu.pa-t nga kategoria e aftësisë së kufizuar dhe romë/ egjiptianëve rritën në mënyrë të konsiderueshme numrin e pjesëmarrjes së tyre në programet akive të tregut të punës (nxitje punësimi dhe formim profesional) krahasuar me një vit më parë, ndërkohë ndërmjetësimi rezultoi një indikator tepër i vështirë për t‘u arritur në këto kategori.

## Programet e Nxitjes së Punësimit

Për periudhën janar- dhjetor 2022 nga zbatimi i programeve të nxitjes për vitin 2022 kanë përfituar **1,278** subjekte dhe **4,344** individë, nga të cilët **477** subjekte dhe **1,531** individë janë aplikimet e vitit të kaluar (të mbarturit).

Nëse do të shohim zbatimin e programeve për vitin 2022 kemi një paraqitje të realizimit të fondit të ndarë sipas VKM, si më poshtë:

|  |  |  |  |
| --- | --- | --- | --- |
| **VKM** | **Numri i projekteve** | **Numri i punëkërkuesve të papunë** | **Fondi i harxhuar për vitin buxhetor** *(në milion lekë)* |
| V.K.M 17 (Programi 1 Punësimi) | 266 | 523 | 43.9 |
| V.K.M 17 (Programi 2 Formimi nëpërmjet punës) | 150 | 338 | 35.4 |
| V.K.M 17 (Programi 3 Praktikat e punës) | 229 | 929 | 59.2 |
| V.K.M 608 (Programi 4 mujor) | 9 | 20 | 1.8 |
| V.K.M 608 (Programi 8 mujor) | 106 | 515 | 69.2 |
| V.K.M 608 (Programi 12 mujor/ Informaliteti) | 163 | 466 | 35.5 |
| V.K.M 535 (Punët në komunitet) | 69 | 1267 | 144.5 |
| V.K.M 348 (Programi i vetëpunësimit) | 286 | 286 | 58.8 |
| **TOTALI** | **1,278** | **4,344** | **448.2** |

Nga totali i pjesëmarrësve në PNP gjatë vitit 2022, rreth 59% e tyre ishin femra dhe 41% të rinj të moshës 16-26 vjeç.

|  |  |  |  |  |  |  |
| --- | --- | --- | --- | --- | --- | --- |
|  | **Programet e mbartura** | | **Programet e reja** | | **Total programe të zbatuara** | |
| *Vlera* | *%* | *Vlera* | *%* | *Vlera* | *%* |
| Pjesëmarrës në PNP | 1531 | *100%* | 2813 | *100%* | 4344 | *100%* |
| *prej tyre* |  |  |  |  |  |  |
| femra | 800 | *52%* | 1773 | *63%* | 2573 | *59%* |
| të rinjtë 16-29 vjeç | 661 | *43%* | 1133 | *40%* | 1794 | *41%* |
| nga pagesa e papunësisë | 50 | *3%* | 127 | *5%* | 177 | *4%* |
| nga ndihma ekonomike | 149 | *10%* | 543 | *19%* | 692 | *16%* |
| romë/ egjiptianë | 91 | *6%* | 213 | *8%* | 304 | *7%* |
| PAK | 24 | *2%* | 24 | *1%* | 48 | *1%* |
| Emigrantë të kthyer | 0 | *0%* | 17 | *1%* | 17 | *0%* |

*Programet e reja të nxitjes të Punësimit (përfituesit e rinj të vitit 2022)*

Gjatë vitit 2022, në programet e reja të PNP u përfshinë 801 subjekte dhe 2,813 punëkërkues të papunë. Rreth 54% e subjekteve u përfshinë në programet e VKM Nr. 17, ndërsa 10% e punëkërkuesve të papunë përfitues morën pjesë në programet e VKM Nr. 608. Rreth 30% e subjekteve pjesëmarrëse ishin subjekte të çelura dhe mbështetura me programin e vetëpunësimit.

|  |  |  |
| --- | --- | --- |
|  | **Nr. Projektesh** | **Nr. Pjesëmarrësish** |
| V.K.M 17 (Programi 1 Punësimi) | 170 | 387 |
| V.K.M 17 (Programi 2 Formimi nëpërmjet punës) | 115 | 275 |
| V.K.M 17 (Programi 3 Praktikat e punës) | 144 | 637 |
| V.K.M 608 (Programi 4 mujor) | 2 | 3 |
| V.K.M 608 (Programi 8 mujor) | 23 | 53 |
| V.K.M 608 (Programi 12 mujor/ Informaliteti) | 57 | 156 |
| V.K.M 535 (Punët në komunitet) | 48 | 1,060 |
| V.K.M 348 (Programi i vetëpunësimit) | 242 | 242 |
| **Total** | **801** | **2813** |

Rreth 59% e numrit të pjesëmarrësve paraqiten në rajonet Tiranë, Durrës, Fier, Elbasan dhe Shkodër.

|  |  |  |
| --- | --- | --- |
| **Rajonet** | **Nr Pjesëmarrësish** | **%** |
| Berat | 163 | 6% |
| Dibër | 139 | 5% |
| Durrës | 318 | 11% |
| Elbasan | 256 | 9% |
| Fier | 251 | 9% |
| Gjirokastër | 237 | 8% |
| Korçë | 149 | 5% |
| Kukës | 119 | 4% |
| Lezhë | 103 | 4% |
| Shkodër | 304 | 11% |
| Tiranë | 541 | 19% |
| Vlorë | 233 | 8% |
| **Total** | **2,813** | **100%** |

Numri më i lartë i subjekteve që aplikuan për pjesëmarrje në VKM Nr. 17 (punësimi dhe formimi nëpërmjet punës), ishte në aktivitetet ekonomike:

* Tregti;
* Akomodim dhe shërbimin ushqimor;
* Industri Përpunuese.

Praktikat Profesionale u zhvilluan më tepër në subjekte të cilat kanë si aktivitet ekonomik shërbimet administrative dhe mbështetëse, shëndetësi dhe aktivitetet e mbrojtjes sociale.

Subjektet pjesëmarrëse në VKM Nr. 608 paraqiten më së shumti në industrinë përpunuese, akomodimin dhe shërbimin ushqimor, ndërtim dhe tregti.

Në programin “Punët në komunitet” janë përfshirë subjekte dhe OJF me aktivitet ekonomik akomodimin dhe shërbimin ushqimor, aktivitete të organizatave dhe organizmave eksterritoriale, dhe aktivitete shërbimesh të tjera.

Përfituesit e programit “Vetëpunësimi” u përqëndruan në aktivitete ekonomike si: tregtia, aktivitetet e tjera të shërbimit, akomodimi dhe shërbimi ushqimor, arte, argëtim dhe çlodhje.

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Aktivitetet Ekonomike** | **VKM 17 ( Punësimi)** | **VKM 17(Programi 2 Formim nëpërmjet pune)** | **VKM 17(Programi 3 Praktikat ne Punës)** | **VKM 348 (Programi I vetëpunësimit)** | **VKM 535(Puna ne komunitetet)** | **VKM 608(12 mujore)** | **VKM 608(4mujore)** | **VKM-608( 8 mujore)** |
| Akomodimi dhe shërbimi ushqimor | 21% | 34% | 3% | 10% | 0% | 28% | 0% | 26% |
| Aktivitete financiare dhe sigurimesh | 5% | 0% | 5% | 0% | 4% | 0% | 0% | 9% |
| Aktivitete profesionale, shkencore dhe teknike | 2% | 0% | 1% | 7% | 0% | 0% | 0% | 0% |
| Aktivitete shërbimesh te tjera | 21% | 32% | 13% | 38% | 17% | 7% | 0% | 17% |
| Aktivitete te organizatave dhe organizmave eksterritoriale | 1% | 0% | 6% | 0% | 15% | 0% | 0% | 0% |
| Arsim | 1% | 0% | 7% | 1% | 2% | 5% | 0% | 0% |
| Arte, argëtim dhe çlodhje | 1% | 0% | 1% | 11% | 2% | 0% | 0% | 0% |
| Bujqësi, Pyjet, Peshkim | 1% | 1% | 0% | 2% | 0% | 0% | 0% | 0% |
| Furnizimi me ujë | 0% | 0% | 1% | 0% | 0% | 0% | 0% | 0% |
| Industria nxjerrëse | 1% | 0% | 0% | 0% | 0% | 0% | 0% | 0% |
| Industria përpunuese | 9% | 12% | 3% | 1% | 0% | 35% | 100% | 26% |
| Informacion dhe komunikacion | 1% | 0% | 0% | 0% | 0% | 2% | 0% | 0% |
| Ndërtim | 3% | 3% | 1% | 1% | 0% | 5% | 0% | 4% |
| Shëndetësia dhe aktivitete te punës sociale | 7% | 2% | 26% | 7% | 10% | 2% | 0% | 0% |
| Shërbime administrative dhe mbështetëse | 1% | 0% | 30% | 2% | 50% | 0% | 0% | 0% |
| Transport dhe magazinim | 1% | 1% | 1% | 0% | 0% | 2% | 0% | 0% |
| Tregti me shumice dhe pakice; riparim mjetesh motorike dhe motocikletash | 26% | 16% | 3% | 20% | 0% | 14% | 0% | 17% |
| **Total** | **100%** | **100%** | **100%** | **100%** | **100%** | **100%** | **100%** | **100%** |

Kategoritë si femrat, pagesa e papunësisë, ndihma ekonomike dhe romë/ egjiptianët janë përfshirë më tepër në programin e VKM Nr. 535 dhe duke vijuar me programet e VKM Nr. 17. Punëkërkuesit e papunë nga aftësia e kufizuar kanë përfituar më tepër nga programi i punësimit dhe praktikave të punës nëpërmjet VKM Nr. 17 (86% e totalit).

|  |  |  |  |  |  |  |
| --- | --- | --- | --- | --- | --- | --- |
|  | **Total** | **Femra** | **Pagese papunesie** | **Ndihma ekonomike** | **Rome/ egjiptiane** | **PAK** |
| V.K.M 17 (Punësimi) | 12% | 12% | 4% | 5% | 7% | 65% |
| V.K.M 17 (Formimi nëpërmjet punës) | 8% | 8% | 1% | 3% | 2% | 2% |
| V.K.M 17 (Praktikat e punës) | 21% | 27% | 10% | 10% | 2% | 19% |
| V.K.M 608 (Programi 4 mujor) | 0% | 0% | 1% | 0% | 1% | 0% |
| V.K.M 608 (Programi 8 mujor) | 12% | 11% | 22% | 1% | 2% | 4% |
| V.K.M 608 (Informaliteti) | 11% | 11% | 2% | 3% | 2% | 0% |
| V.K.M 535 (Punët në komunitet) | 29% | 26% | 59% | 78% | 81% | 8% |
| V.K.M 348 (Vetëpunësimi) | 7% | 5% | 1% | 1% | 3% | 2% |
|  | **100%** | **100%** | **100%** | **100%** | **100%** | **100%** |

*Në treguesit e monitorueshëm për vitin 2022 AKPA vendosi si objektiv për Programet e Nxitjes së Punësimit pjesëmarrjen në programet e reja të 1,765 punëkërkuesve të papunë, objektiv i cili arriti të realizohej në masën 159%. Arsyeja e këtij tejkalimi vjen si rezultat i nisjes së programeve të reja në muajin Maj 2022, duke mundësuar pjesëmarrjen e më shumë pu.pa-ve në programe me fondin e vënë në dispozicion (vonesa në fillimin e programit solli konsumim më të ulët të fondit nga pu.pa e parashikuar fillimisht).*

## Programet e Formimit Profesional Publik

Në periudhën janar-dhjetor 2022 kanë ndjekur kurset e formimit profesional **9,398** punëkërkues të papunë ose rreth **12%** e totalit të punëkërkuesve të papunë të regjistruar në Zyrat e Punës. Krahasuar me të njëjtën periudhë të një viti më parë, numri i pjesëmarrësve në kurse formimi rezulton të jetë 42% më i lartë se realizimi i vitit 2021.

Duke e analizuar sipas strukturës së kursantëve (nga totali 14,917 kursantë), rreth 63% e kursantëve ishin punëkërkues të papunë të referuar nga zyrat e punësimit, 24% ishin kursantë punësuar dhe vetëpunësuar dhe pjesa tjetër përbëhet nga të papunët jo klientë të ZP, të burgosurit dhe studentët.

|  |  |  |  |  |  |  |
| --- | --- | --- | --- | --- | --- | --- |
| **Emërtimi i Q.F.P-së** | **Totali i të regjistruarve në kurse** | **Prej tyre** | | **Totali i personave që kanë përfunduar kurset brenda 2022** | **Prej tyre** | |
| **Femra** | **Punëkërkues të papunë** | **Femra** | **Punëkërkues të papunë** |
|  |  |  |  |  |  |  |
| **DROFPP Durrës** | **2,152** | 1024 | 1312 | 990 | 496 | 601 |
| **DROFPP Elbasan** | **1,441** | 554 | 762 | 619 | 223 | 313 |
| **DROFPP Fier** | **1,197** | 400 | 889 | 620 | 232 | 505 |
| **DROFPP Gjirokastër** | **931** | 340 | 722 | 711 | 269 | 567 |
| **DROFPP Korçë** | **889** | 369 | 717 | 407 | 160 | 311 |
| **DROFPP Lëvizëse** | **1,173** | 614 | 932 | 812 | 454 | 601 |
| **DROFPP Nr.1** | **2,343** | 1184 | 1349 | 1540 | 809 | 937 |
| **DROFPP Nr.4** | **1,971** | 910 | 1191 | 1046 | 504 | 613 |
| **DROFPP Shkodër** | **836** | 458 | 739 | 595 | 313 | 517 |
| **DROFPP Vlorë** | **1,531** | 748 | 738 | 970 | 476 | 447 |
| **Qendra Shumë funksionale Kamëz** | **453** | 162 | 47 | 405 | 134 | 35 |
| **TOTAL 1 Kurset e reja 2021** | **14,917** | **6,763** | **9,398** | **8,715** | **4,070** | **5,447** |
| **TOTAL 2 Kurset e reja+ të mbartura** | **15,658** | **7,191** | **9,873** | **9,351** | **4,434** | **5,835** |

Prej totalit 14,917 kursantë që janë regjistruar gjatë vitit 2022, 8,715 prej tyre e kanë përfunduar kursin po gjatë këtij vitit ndërkohë që pjesa tjetër referuar periudhës së regjistrimit dhe kohëzgjatjes së kursit do ta përfundojë atë gjatë vitit 2023.

Ndërkohë prej totalit të 8,715 kursantëve të cilët kanë nisur dhe përfunduar kurset e formimit profesional gjatë vitit 2022 rreth 83.8% prej tyre janë certifikuar.

Për sa i përket treguesve të formimit profesional të përcaktuar në Kartën e performancës 2022, treguesi “totali i Pu.Pa-ve pjesëmarrës në formim profesional” është realizuar në masën 104%, ndërsa realizimi i treguesve për grupeve të veçanta është tepër pozitiv.

|  |  |  |  |
| --- | --- | --- | --- |
| **Formim profesional** | **Objektivi 2022** | **Realizimi 2022** | **% e realizimit** |
| Pu.Pa pjesëmarrës në formim | 9,000 | 9,398 | 104% |
| Rom/ Egjiptianë | 178 | 255 | 143% |
| PAK | 40 | 83 | 208% |
| Ndihmë ekonomike | 1000 | 813 | 81% |

## Pagesa e Papunësisë

Në zbatim të VKM Nr. 161/2018 “ Për Pagesën e së Ardhurës nga Papunësia”, si dhe udhëzimit Nr. 17/2018 është realizuar ndjekja dhe monitorimi i pagesës së papunësisë nëpërmjet të gjitha kanaleve të komunikimit, si telefon, e-mail, si dhe vizita në terren.

Gjatë vitit 2022 u vu re një rënie e ndjeshme e numrit të përfituesve të pagesës së papunësisë nga 2,914 pu.pa përfitues që rezultonin në janar 2022, ky numër u ul në 2,307 pu.pa në muajin dhjetor 2022. Në skemën e pagesës së papunësisë gjatë periudhës 12-mujore të vitit 2022 kanë hyrë mesatarisht 418 përfitues çdo muaj, ku peshën specifike më të madhe e zënë personat që vijnë nga zvogëlimi i aktivitetit ose prishje e kontratave të punës. Si rezultat i mbarimit të afatit të trajtimit, nga skema e pagesës së papunësisë kanë dalë mesatarisht 468 përfitues çdo muaj.

Bazuar në periudhën e përfitimit vëmë re se numri më i lartë vazhdon t’i përkasë periudhës së përfitimit prej 12 muaj. Kjo për dy arsye: periudha e kontributeve mbi 10 vjet dhe grupmosha mbi 55 vjeç për gratë dhe mbi 60 vjeç për burrat. Vërehet gjithashtu se këto dy grupmosha vazhdojnë të zënë dhe numrin më të madh të përfituesve të së ardhurës nga papunësia në total.

Gjatë muajit shkurt 2022 u miratua VKM Nr. 71 “Për përcaktimin e procedurave, të dokumentacionit dhe të masës së përfitimit nga punonjësit dhe ish – punonjësit e rafinerisë së naftës, Ballsh”. Ky vendim përcaktonte përfitimin nga kategoria në fjalë, të 100% të vlerës së pagës minimale si edhe pagesën e kontributeve shoqërore dhe shëndetësore.

Me hyrjen në fuqi të këtij vendimi gjatë periudhës shkurt- mars 2023 u regjistruan në zyrat e punësimit Mallakastër, Fier, Berat, Vlorë dhe Tiranë rreth 450 persona aplikantë. Prej totalit të aplikuesve rreth 435 punëkërkues të papunë rezultuan përfitues.

Fondi i shpenzuar gjatë vitit 2022 në këtë program është 735.5 milion lekë ose 99.95% e fondit të rishikuar.

## Shtetasit e huaj të punësuar në Shqipëri

Gjatë vitit 2022, janë pajisur me leje dhe vërtetime pune 8,305 shtetas të huaj ose 65% më shumë se viti 2021.

1. Janë pajisur me Vërtetime Deklarimi për Punësim 1,894 shtetas të huaj ose 19% më shumë se viti 2021, prej tyre:

* 12% janë dhënë në Tregti, 9% në Ndërtim, 9% në Industrinë Nxjerrëse dhe 8% në Transport;
* 33% janë shtetas italian, 12% kosovarë, 9% polakë dhe 7% rumunë.

2. Janë pajisur me Leje pune 6,411 shtetas të huaj ose 86% më shumë se viti 2021, prej tyre:

* 15% janë dhënë në Ndërtim, 22% në Industrinë Përpunuese, 13% në Bujqësi, dhe 10% në Akomodim dhe shërbim ushqimor;
* 17% janë shtetas turq, 14% nga Bangladeshi, 11% egjiptianë dhe 11% indianë

# KAPITULLI II- PUNËSIMI I DENJË NËPËRMJET SHËRBIMEVE TË PUNËSIMIT DHE POLITIKAVE AKTIVE TË TREGUT TË PUNËS

## Modernizimi i Shërbimit Publik të Punësimit

Një ndër proceset që ka vijuar të ndiqet me prioritet nga Agjencia Kombëtare e Punësimit dhe Aftësive gjatë vitit 2022 ka qenë procesi i fuqizimit të strukturave dhe burimeve njerëzore. Strukturat e AKPA parashikojnë ndarjen e roleve dhe përgjegjësive, profilizimin e qartë të punonjësve, optimizimin e punës dhe ofrimin e një shërbimi adekuat për punëdhënësit dhe punëmarrësit. Të gjitha zyrat e punësimit janë riorganizuar dhe operojnë me modelin e ri të shërbimeve të punësimit duke u bazuar te standardizimi i proceseve të punës dhe profilizimi i punonjësve.

Të gjithë punonjësit, procedurat e tyre të punës i kryejnë nëpërmjet sistemit të ri informatik i cili është i ndërtuar mbi logjikën e udhëzuesve të shërbimeve të punësimit. Në këtë formë sigurohet realizimi në formë të standardizuar i procedurave në të gjitha zyrat e punës.

Procedurat për secilin shërbim përcaktohen në udhëzuesit e shërbimeve të punësimit, përmbledhja e të cilëve formon Manualin e Shërbimeve. Gjatë vitit 2022 vijoi trajtimi i të gjithë punëkërkuesve të rinj të regjistruar me instrumentat profilizues/këshillues/kategorizues si dhe pajisja e tyre me PIP. Të gjithë punonjësit janë trajnuar mbi zbatimin e udhëzuesve të përgatitur, duke përfshirë dhe implementimin e planit individual të punësimit (PIP).

Trajnimet e kryera janë realizuar në përputhje me raportin e analizës së nevojave për trajnim (TNA) të Agjencisë Kombëtare të Punësimit dhe Aftësive (AKPA), të realizuar nga projekti SREPVET në fund të vitit 2021. Rezultatet e TNA-së kanë shërbyer edhe për hartimin e paketave të trajnimit për grupe të veçanta për stafin e AKPA-s si dhe planeve të ngritjes së kapaciteteve. Paketat e trajnimit për stafet e Zyrave të Punës janë ndërtuar mbi shërbimin ndaj Punëkërkuesit, ndaj Punëdhënësit si edhe mbi menaxhimin dhe drejtimin. Gjatë vitit 2022, nëpërmjet projektit, për punonjësit e zyrave të punës u realizuan 643 trajnime (në këtë numër një person mund të jetë trajnuar më shumë se 1 herë). Po ashtu gjatë këtij viti me mbështetjen e partnerëve janë realizuar dhe 360 trajnime të tjera, për çështje që lidhen me shërbimet e migracionit, cilësinë e shërbimeve, këshillimin etj.

Në kuadër të përmirësimeve të standardeve dhe imazhit institucional, gjatë vitit 2022 AKPA ka kryer procesin e unifikimit të tabelave kryesore me emërtimin dhe logon e re (nga SHKP në AKPA). Fillimisht u krye konceptimi vizual i tabelave të reja sipas udhërrëfyesit të ri të imazhit/komunikimit dhe më pas prodhimi dhe vendosja e tyre pranë institucioneve të varësisë.

Në funksion të rritjes së mekanizmave që monitorojnë cilësinë e shërbimeve, në vijim të ndërtimit të instrumentave (udhëzuesi dhe pyetësorët) AKPA gjatë vitit 2022 për herë të parë realizoi procesin e matjes së kënaqësisë qytetare/perceptimit publik mbi cilësinë e ofrimit të shërbimeve nga zyrat e punës. Vlerësimi u krye nëpërmjet një kampioni përfaqësues që përmbante karakteristikat e databazës dhe u realizua nëpërmjet telefonatave nga njësia përgjegjëse në AKPA e cila gjithashtu ndërtoi dhe raportin/analizën e të dhënave. Shtyllat kryesore të vlerësimit lidheshin me sjelljen dhe profesionalizmin e punonjësve të shërbimeve, me infrastrukturën e zyrave te punës si dhe me ofertën. Përtej nivelit kombëtar dhe rajonal rezultatet e u përpunuan dhe në nivel vendor duke nxjerrë rezultate konkrete për secilën njësi ofruese shërbimesh. Në fund të raportit në formë të sintetizuar gjenden konkluzionet, rekomandimet si dhe në formë shtojce komentet më domethënëse. Të dhënat kanë shërbyer për evidentimin e elementëvë të vlerësuar pozitivisht apo problematikave në funksion të përmirësimeve të vazhdueshme. Mbi 92 % e punëkërkuesve të intervistuar e kanë vlerësuar pozitivisht sjelljen e punonjësve ndërkohë që aftësitë profesionale janë vlerësuar pozitivisht nga mbi 85% e të intervistuarve.

## Modernizimi i infrastrukturës dhe sistemeve të teknologjisë në AKPA

Sa i përket modernizimit të infrastrukturës fizike të Zyrave të Punësimit të Agjencisë, nga 40 zyra punësimi gjithsej, 36 rezultojnë të rikonstruktuara. Gjatë vitit 2022 në funksion të modernizimit të infrastrukturës është kryer rikonstruksioni i Zyrës së Punës Nr.1 në Tiranë (zyra kryesore) sipas standardeve mbi ofrimin e shërbimeve. Në të njëjtën, kohë AKPA i ka kushtuar një vëmendje të veçantë investimeve të mëtejshme në Zyrën e Punës Nr.2 në Tiranë, për ta përshtatur atë sipas modeleve më bashkëkohore mbi ofrimin shërbimeve edhe për kategorinë PAK. Ky investim është mbështetur nëpërmjet bashkëpunimit me partnerët socialë. AKPA e konsideron me rëndësi të veçantë ofrimin e shërbimeve sa më adekuate për personat e kategorive të disavantazhuara dhe më specifikisht të personave me aftësi të kufizuar. Në këtë kontekst në këtë zyrë është kryer investim i dedikuar në infrastrukturën fizike dhe teknologjike për krijimin e një ambienti sa më komod, të përshtatshëm dhe miqësor për këtë kategori. Nëpërmjet kësaj zyre ofrohet aksesim i lehtë dhe hapësirë vetëshërbimi nëpërmjet pajisjeve të përshtatura teknologjike që mundësojnë aksesimin e shërbimeve që lidhen me punësimin apo aftësimin profesional.

Zyrat e punës në vazhdimësi nëpërmjet bashkëpunimeve me partnerët apo buxhetit të shtetit janë mbështetur nga AKPA qendrore me pajisje si, kompjutera, bazë materiale etj. Në vijim të mbështetjes së deklaruar në vitin 2020 dhe 2021, gjatë vitit 2022 zyrat janë pajisur me 89 kompjutera dhe 45 UPS të rinj, me 66 printera, 39 skaner, me 15 laptop dhe 37 televizorë. Në të njëjtën kohë zyrat janë pajisur dhe me 53 tableta të cilat janë konceptuar si një mjet që do të lehtësojë punën e specialistëve të punëdhënësve, të cilët një pjesë të proceseve të punës e kanë të lidhur me vizitat/kontaktet në terren.

Që pas implementimit të sistemit të ri informatik në vitin 2021, AKPA është angazhuar për kolaudimin, zbatimin me sukses të tij në të gjitha nivelet dhe përmirësimin e vazhdueshëm të funksionaliteteve në mënyrë të tillë që proceset dhe konceptet e pasqyruara në udhëzuesit e rinj të përshtateshin dhe zbatoheshin sa më mirë. Vënia në zbatim e sistemit të përmirësuar të shërbimeve të punësimit është shoqëruar me trajnimin bazë të punonjësve të shërbimeve të punësimit të gjitha zyrave vendore si dhe me dhënien e mbështetjes/ndihmës nga sektori i shërbimeve të punësimit për çdo njësi varësie.

Ndërkohë me vënien në zbatim të sistemit të përmirësuar të shërbimeve të punësimit është ndërtuar dhe portali i punësimit puna.gov.al i cili përmban informacion të detajuar jo vetëm mbi VLP por edhe mbi shërbimet, bazën ligjore, të dhënat e tregut të punës etj. Nëpërmjet portalit mund të aksesosh dhe informacion më të detajuar mbi të gjitha rolet, funksionet, shërbimet dhe përgjegjësitë funksionale të AKPA. Gjatë vitit 2022 janë kryer përmirësime të portalit dhe website në mënyrë që të bëhen sa më miqësor në përdorim dhe sa më efektiv në përcjelljen e informacionit.

Ndërkohë përmirësime janë kryer dhe në kuadër të sistemeve të informacionit të AFP. Kështu, gjatë vitit 2022, është realizuar:

* Përmirësimi i sistemit të QFP-ve dhe draftimi i specifikimeve teknike për përfshirjen e sistemit të QFP-ve në sistemin informatik të Shërbimeve të Punësimit për referimin automatik të punëkërkuesve në Qendrat e Formimit Profesional dhe anasjelltas dhe zbatimin e tij në të gjithë vendin;
* Vënia në zbatim e sistemit të menaxhimit të informacionit parauniversitar dhe aplikimi online për regjistrim në klasat e X;
* Ndërtimi i faqes së re të AFP-së, e akomoduar në web-faqen e Agjencisë;
* Në zbatim të sistemit informatik për të gjithë arsimin parauniversitar (përfshirë këtu edhe shkollat e mesme profesionale) i miratuar me VKM nr. 742, date 3.12.2021, "Per krijimin e bazës së të dhënave shtetërore të sistemit të menaxhimit të informacionit parauniversitar (SMIP)", AKPA ka realizuar dorëzimin e propozimeve për ndryshime në këtë VKM me qëllim krijimin e mundësisë së AKPA për të aksesuar këtë sistem.

Gjithashtu, gjatë vitit 2022, është punuar për regjistrimin e subjekteve private të licencuara për formim profesional në Sistemin Informatik të Shërbimeve të Punësimit (SISHP) si punëdhënës të licencuar për formim profesional që do të përftojnë shërbimin e deklarimit online të kursantëve të certifikuar në kurset për të cilat janë miratuar. Janë regjistruar deri më tani 877 kërkesa aplikimi për LC, nga të cilat 70 janë për arsye të modifikimit në licencën e formimit profesional të shtimit të listës së kurseve për formim profesional.

## Diversifikimi i Programeve Aktive të Tregut të Punës

Në zbatim të Programit të Qeverisë dhe Ministrisë së Financave dhe Ekonomisë për mbështetjen e punëkërkuesve të papunë me programet aktive të Nxitjes së Punësimit, Agjencia Kombëtare e Punësimit dhe Aftësive, në vitin 2022 zbatoi VKM-të e mëposhtme:

* Vendimin Nr.­­17, datë 15.01.2020 “Për procedurat, kriteret dhe rregullat për zbatimin e programeve të nxitjes së punësimit nëpërmjet punësimit, formimit në punë dhe praktikave profesionale” i ndryshuar;
* Vendimin Nr. 348, datë 29.4.2020 “Për procedurat, kriteret dhe rregullat për zbatimin e programit të nxitjes nëpërmjet Vetëpunësimit”;
* Vendimin Nr. 535, datë 8.7.2020 “Për procedurat, kriteret dhe rregullat për zbatimin e Programit të Punëve Publike në Komunitet”;
* Vendimin Nr. 608, datë 29.07.2020 “Për procedurat, kriteret dhe rregullat për zbatimin e programit të nxitjes së punësimit të personave të dalë të papunë si pasojë e COVID-19”, i ndryshuar.

AKPA gjithashtu në fund të vitit 2022 referuar zhvillimeve ekonomike si dhe në përmbushje nevojave të tregut të punës draftoi VKM-në Nr. 646, datë 5.10.2022 “Për procedurat, kriteret dhe rregullat për zbatimin e programeve të formimit profesional nëpërmjet mbështetjes financiare të ofruar, sipas procedurave të konkurrimit, për kurset e formimit profesional të organizuara nga institucionet e formimit profesional, publike apo private”.

Nëpërmjet kësaj VKM-je synohet ofrimi i kurseve të avancuara që përputhen me prioritetet e zhvillimit ekonomik. Prioritet ka qenë ofrimi i kurseve të fushës IT, si kodim, programin, siguri kibernetike, robotikë etj, kundrejt mbështetjes buxhetore për punëkërkuesit në masën 50% të vlerës dhe për punëkërkuesit e papunë në masën 100 % të vlerës. Gjithashtu u draftuan dhe aktet rregullatore në mënyrë që zbatimi të niste në muajin janar 2023.

Programet e nxitjes së punësimit janë konceptuar në formë të tillë që të adresojnë dhe nevojat e kategorive të disavantazhuara të punëkërkuesve të papunë.

Gjatë vitit 2022 AKPA vijoi të zbatojë me sukses në të gjitha rajonet, VKM-në Nr.348 për Vetëpunësimin, e cila ka rezultuar një ndër programet më të kërkuara nga punëkërkuesit e papunë. Gjatë vitit 2022 nga ky program përfituan 242 punëkërkues të papunë (të rinj, pa përfshirë të mbarturit nga viti 2021) ose gati 5 herë më tepër se gjatë vitit 2021 ku numri i përfituesve ishte 44 persona. Tanimë ky program mund të konsiderohet i qëndrueshëm dhe mjaft efektiv.

Në të njëjtën kohë gjatë 2022, pas zbatimit për herë në vitin 2021, vijoi të zbatohet me efektivitet programi i Punëve Publike në Komunitet, i cili është një program i dedikuar dhe i përshtatur për kategoritë e vështira dhe punëkërkuesit e papunë afatgjatë të cilët e kanë të vështirë të integrohen në tregun e punës. Në këtë program numri i përfituesve ishte 1060 persona (të rinj, pa përfshirë të mbarturit nga viti 2021) ose gati 5 herë më tepër se numri i përfituesve të vitit 2021.

AKPA më 2022, në zbatim të prioritetit të qeverisë dhe të marrëveshjes së bashkëpunimit me Ministrinë e Shëndetësisë dhe Mbrojtjes Sociale pati një vëmendje të shtuar për trajtimin e kategorisë NE ndaj dhe numri i personave të trajtuar me programe nxitje punësimi nga kjo kategori ka qenë 2.7 herë më i lartë krahasimisht me një vit më parë.

AKPA po ashtu ka filluar bashkëpunimin me Bankën Botërore mbi dakordësimin e programit që do të trajtojë me politika të dedikuara grupet e veçanta me fokus kryesor trajtimin e kategorisë NE. Janë zhvilluar takime informuese/rakorduese në kuadër të njohjes sa më të mirë situatës dhe specifikave, në mënyrë që aktivitetet të adresojnë sa më saktë nevojat e këtij target grupi.

Ndërkohë programi i garancisë rinore i cili është mbështetetur nga asistenca teknike IPA ka avancuar.

Është kryer analiza e situatës aktuale e cila siguron një panoramë fillestare të problamatikave të NEET në Shqipëri si dhe është përgatitur hartëzimi i NEET në Shqipëri nëpërmjet së cilit zhvillohet një karakterizim i popullsisë së re në Shqipëri. Gjatë vitit 2022 nëpërmjet Urdhrit të Kryeministrit janë ngritur grupet ndërinstitucionale të punës në nivel politikbërje dhe në nivel teknik si dhe është përcaktuar koordinatori kombëtar.

Po ashtu plani i zbatimit të garancisë rinore është konsultuar dhe draftuar me grupin teknik dhe aprovuar nga grupi ndërinstitucional i punës.

Gjithashtu gjatë 2022, është hartuar draft-VKM për programin Apprenticeship si një program i ri aktiv i tregut të punës që targeton posaçërisht të rinjtë që nuk janë në punësim, arsim apo trajnim (NEET). Ky program pritet të miratohet bashkë me planin e implementimit të Garancisë Rinore.

Sa i përket nisjes së zbatimit të fazës së pilotimit të skemës së Garancisë Rinore, AKPA ka draftuar dhe po ndjek një plan të qartë pune, në bashkëpunim me Ministrinë e Financave dhe Ekonomisë, si dhe Asistencën Teknike “EU Support to Social Inclusion” që po zbatohet nga GOPA Wordwide.

Në të njëjtën kohë në lidhje me implementimin e Garancisë Rinore, nga AKPA gjatë 2022 janë ndërmarrë masat e mëposhtme:

·Platforma e Punësimit të AKPA-s (puna.gov.al) e ridizajnuar dhe e promovuar gjerësisht tek të rinjtë;

· Parashikimi në procesin e mirëmbajtjes/përmirësimit të sistemit IT të shërbimeve të punësimit, i nevojave për rishikime ne kuadër të akomodimit të specifikave të skemës së Garancisë Rinore;

·Diversifikimi i ofertës. AKPA, në bashkëpunim me Agjencinë Kombëtare të Rinisë ka prezantuar së fundmi një program të ri trajnimi të dedikuar dhe të subvencionuar. Programi i Kodimit synon ofertën e trajnimit në fushën e Kodimit, programimit si një mënyrë për të adresuar nevojat për aftësitë e së ardhmes;

· Krijimi i draft kornizës së sistemit të monitorimit të Garancisë Rinore në përputhje me EMCO 2016.

Në kontekstin e përmirësimeve të VKM-ve si rrjedhojë e analizave të efikasitetit të programeve të nxitjes së punësimit është bërë ndryshimi i VKM-së Nr. 17 dhe i rregullores Nr. 6 datë 21.10.2020 “Për zbatimin e Programeve të Nxitjes së Punësimit nëpërmjet punësimit, formimit në punë dhe praktikave profesionale”, ku ndër të tjera është mundësuar dhe përfshirja e të diplomuarve të AFP në kategorinë e përfituesve të praktikave profesionale.

## Përmirësimi i procesit të planifikimit dhe zbatimit të programeve të nxitjes së punësimit

Planifikimi dhe shpërndarja e fondeve bazohet në udhëzimin nr. 25, datë 16.06.2020 i cili përcakton metodologjinë e shpërndarjes së fondeve të programeve të nxitjes së punësimit mbi kritere të mirëpërcaktuara (nr. Punëdhënësve të regjistruar, nr. Punëkërkuesve të Papunë të regjistruar, treguesit e monitorueshëm për çdo rajon dhe zyrë etj.). Shpërndarja e Fondit dhe Pjesëmarrësve në Programet e Nxitjes së Punësimit për vitin 2022 u miratua nga Ministrja me shkresën nr. 485/1 datë 06.04.2022, “Dërgohet tabela e fondeve të nxitjes së punësimit”, në Buletinin e Njoftimeve Publike të Agjencisë së Prokurimit Publik Nr. 50 datë 19.04.2022.

Realizimet e indikatorëve dhe fondi i shpenzuar monitorohen në mënyrë të vazhdueshme, ku në bazë të realizimeve kryhen ndryshime dhe rishpërndarje të indikatorëve dhe fondeve. Rezulton se ka pasur një shpërndarje mjaft pozitive të fondeve për sa i përket aspektit gjinor pasi në fund të vitit 2022, nga numri total i përfituesve prej 4344 individësh, 2573 janë gra /vajza ose 59 % e totalit.

# KAPITULLI III- OFRIMI I ARSIMIT DHE FORMIMIT PROFESIONAL CILËSOR

## **Optimizimi i Ofruesve të AFP-së**

Një nga prioritetet më të rëndësishëm në fushën e AFP-së vazhdon të jetë riorganizimi i ofruesve të Arsimit dhe Formimit Profesional. Qëllimi i procesit është optimizimi i ofruesve të AFP-së në nivel individual dhe rrjeti për të siguruar një ofertë më cilësore dhe të larmishme, në përputhje me nevojat e tregut të punës dhe zhvillimin ekonomik të vendit.

Në vijim të zbatimit të masave të Strategjisë Kombëtare për Punësim dhe Aftësi 2019-2022 është realizuar procesi i analizës dhe përgatitjes së propozimeve për optimizimin e ofertës së arsimit dhe formimit profesional, i cili synon hartimin e një dokumenti nëpërmjet të cilit do të orientohet oferta e ofruesve të AFP-së në vijimësi. Organizimi i ofruesve, parashikohet të rishikohet jo vetëm në optikën se çfarë ofruesish operojnë aktualisht por dhe të kombinimit që do të kemi të qendrave shumë funksionale, shkollave dhe qendrave të formimit profesional. Sa më sipër:

* Janë draftuar propozimet për hartën e re të ofruesve si dhe aktivitetet e planit të punës, plan i cili është miratuar në fund të qershorit 2022;
* Në bashkëpunim me projektin IPA është realizuar inventarizimi i burimeve njerëzore dhe infrastrukturore të IOAFP-ve si dhe kostimi i kurrikulave në fushën e AFP-së. Në këtë kuadër, është kryer inspektimi i 40 IOAFP-ve dhe është kryer përpunimi i informacionit të grumbulluar.
* Në qershor të vitit 2022 u përmbyll puna për hartimin dhe miratimin e planit të optimizimit ku nga 44 IOAFP tashmë do të jenë 31 IOAFP.

Sa i përket procesit të zbatimit të planit të optimizimit, ka filluar puna për draftimin e akteve rregullatore të nevojshme, si dhe krijimin 16 strukturave të para organizative të cilat janë dërguar për miratim në MFE. Konkretisht, 16 IOAFP-të e riorganizuara përfshijnë: Qarkun e Durrësit, Qarkun e Korçës, Qarkun e Tiranës, Qarkun e Fierit, Qarkun e Vlorës, Qarkun e Elbasanit, Qarkun e Dibrës, Qarkun e Shkodrës, Qarkun e Gjirokastrës dhe Qarkun e Beratit. Ndryshimet e propozuara përfshijnë një sërë shtesash, përmirësimesh dhe riformulimesh, duke pasur parasysh ndryshimet në ofertën mësimore të zbatuar (mbyllje të drejtimeve ekzistuese dhe hapje të drejtimeve të reja), si dhe ndryshimet në numrin e regjistrimeve në shkolla, të cilat diktojnë nevojën për rishikim të numrit të stafit mësimdhënës.

## **Infrastruktura, investimet në Ofruesit Publik të AFP-së**

Një element i rëndësishëm në rritjen e cilësisë së mësimdhënies në ofruesit publik të AFP-së janë investimet në infrastrukturë. Sa i përket këtij komponenti, AKPA ka ndjekur dhe kërkuar mbështetje për realizimin e ndërhyrjeve në infrastrukturë dhe përkatësisht kanë ndodhur këto zhvillime:

* Shkolla e mesme profesionale “Rakip Kryeziu” Fier, në kuadër të zbatimit të projektit Cooperazione Italiana, parashikon të realizojë rikonstruksionin e godinës së shkollës, bazës prodhuese dhe ambienteve të tjera duke përfshirë gjithashtu konviktin;
* Përpara vitit shkollor 2022-2023 ka përfunduar procesi i rikonstruksionit të shkollës së mesme profesionale “Antoni Athanas” Sarandë, e cila tashmë ofron për nxënësit një mjedis arsimor bashkëkohor.

Gjatë 6-mujorit të dytë të vitit 2022 ka nisur rikonstruksioni/investimi për:

* Shkollën e mesme profesionale “Hoteleri Turizëm” Tiranë;
* Shkollën e mesme profesionale “Hermann Gmeiner”;
* Shkollën e mesme profesionale “Nazmi Rushiti” Peshkopi;
* Shkollën e mesme profesionale “Kamëz” (me mbështetjen e fondeve të KfW);
* Bazën prodhuese në shkollën e mesme profesionale “Beqir Çela” Durrës.

Sa i përket adresimit të problematikave që lidhen me mos përshtatshmërinë e ambienteve, si dhe duke vlerësuar detyrimin dhe domosdoshmërinë e zbatimit të politikave qeveritare për ofrimin e një formimi profesional sipas standardeve të kërkuara, është miratuar transferimi i Drejtorisë Rajonale të Ofrimit të Formimit Profesional Publik, Shkodër, në ambientet e Bazës Prodhuese të shkollës së mesme profesionale “Arben Broci” Shkodër. Ky propozim është miratuar nga MFE dhe transferimi do të realizohet me asistencën e projektit “Save the Children”. Projekti i transferimit është në proces.

Gjithashtu ne bashkëpunim me donatorët është siguruar mbështetja me bazë materiale, si më poshtë vijon:

* Projekti “Save the Children” ka investuar një kabinet IT-je për shkollën e mesme profesionale “Nazmi Rushiti” Dibër, konkretisht 14 lap-top dhe 1 printer;
* Në bazë të Marrëveshjes së Bashkëpunimit me nr. 3984, datë 05.11.2021 të lidhur midis AKPA-s dhe shoqatës Dev-Aid, janë marrë në dorëzim nga AKPA 100 kompjutera, 75 video-projektorë dhe 120 printera, të cilat janë shpërndarë në shkolla dhe DROFPP, sipas planit të miratuar të shpërndarjes. Gjithashtu ky projekt ka dhuruar 2 kabinete kuzhine, një për shkollën “Nazmi Rushiti” Dibër dhe një për DROFPP Gjirokastër.

Gjatë vitit 2022 MFE përfundoi procedurën e prokurimit për blerjen e 6 kabineteve për IOAFP-të, si më poshtë vijon:

* një repart kuzhine profesionale në shkollën “Kolin Gjoka” në Lezhë;
* një repart pastiçerie në shkollën Hoteleri Turizëm në Tiranë;
* një repart për elektroteknikën-elektromekanikën për shkollën Mekanike Bujqësore Lushnje;
* një repart automekanike për shkollën “Demir Progri” në Korçë;
* një repart të teknologjisë së automatizimit për shkollën “Gjergji Canco” në Tiranë;
* një repart hidraulike për shkollën “Beqir Çela” në Durrës;
* dy reparte të axhusterisë dhe saldimit për shkollat “Ali Myftiu” në Elbasan dhe “Karl Gega” në Tiranë.

Në kuadër të mbështetjes që AKPA u ofron shkollave të mesme profesionale për të aplikuar në thirrjet e hapura për projekte dhe mbështetje nga donatorët, gjatë vitit 2021 dhe 2022 shkollat janë ftuar për aplikim pranë projektit të Regional Challenge Fund (RCF). Gjatë vitit 2022, nga 6 institucionet ofruese të AFP-së, që kanë aplikuar, në përfundim të shqyrtimit të aplikimeve shkollat fituese për thirrjen e dytë rezultojnë të jenë:

1. Shkolla “Teknike Ekonomike”;
2. Shkolla e Mesme Profesionale “Kolin Gjoka”.

Bazuar në ligjin nr. 25, datë 31.03.2022 “Për mbështetjen dhe zhvillimin e start up-eve” si dhe në zbatim të vendimit nr. 315, datë 11.05.2022, në muajin qershor 2022 u shpall thirrja për lehtësues të startup-eve me qëllim krijimin e mundësisë për mbështetje me grante, ku një nga kategoritë që mbështeteshin ishin shkollat publike dhe private profesionale. AKPA mbështeti aplikimin e 2 shkollave profesionale nga të cilat Shkolla Teknike Elektrike “Gjergj Canco” Tiranë, rezultoi fituese e grantit për projektin “Akademi Inovacioni- nxitja dhe mbështetja e ideve sipërmarrëse të nxënësve të shkollës “Gjergj Canco” dhe jo vetëm”.

Referuar standardeve të parashikuara në kurrikulën për kualifikimin profesional “Hoteleri-Turizëm” që ofron shkolla “Antoni Athanas”, i është kërkuar Agjencisë për Arsimin dhe Ndërkombëtarizimin (OEAD) mbështetja për plotësimin e kabineteve përkatëse me pajisjet e munguara.

## Diversifikimi i Ofertës në AFP në Përputhje me Nevojat e Tregut të Punës

Me qëllim rritjen e cilësisë së programeve të kurseve afatshkurtra për formim profesional, të cilat ofrohen nga Ofruesit e AFP-së, AKPA ka ndërmarrë një sërë masash në këtë kuadër.

Gjatë vitit 2022 bazuar në kërkesat e tregut rajonal të punës, DROFPP-të kanë identifikuar nevojën për hartimin e 13 kurrikulave të reja apo rishikimin e disa kurrikulave ekzistuese, të cilat janë referuar në AKAFPK për shqyrtim. Janë në proces rishikimi apo hartimi nga kjo agjenci 10 kurrikula afatshkurtra të cilat priten të miratohen në vitin pasardhës.

Në kuadër të diversifikimit të ofertës në AFP gjatë vitit 2022 është miratuar kurrikula në nivel ofruesi “Aftësi digjitale”, e cila është hartuar në bashkëpunim me GIZ. Kjo kurrikul nisi të ofrohet nga të gjitha DROFPP-të pa pagesë për punëkërkuesit e papunë. Gjatë vitit 2022, këtë kurs e kanë ndjekur në total 714 kursantë, 50% e të cilëve janë punëkërkues të papunë.

Në kuadër të diversifikimit të ofertës, gjatë vitit 2022, janë shqyrtuar dhe miratuar 7 kërkesa për kurse të reja formimi profesional të ardhura nga DROFPP si më poshtë vijon:

-5 kërkesa nga DROFPP Durrës, përkatësisht: “Punime restauruese druri”, “Përpunim Peshku”, “Arkiv”, “Picajol”, “Shërbime në Bujtina”, “Bojatisje”;

-1 kërkesë e DROFPP Elbasan për kursin e ri të formimit profesional “Blegtor”, e miratuar;

-1 kërkesë e DROFPP Nr. 4 Tiranë për kursin e ri të formimit profesional “Administrator ndërtesash”.

Referuar kërkesave të shkollave të mesme profesionale, bazuar në nevojat e tregut të punës dhe në vlerësim të kapaciteteve infrastrukturore dhe njerëzore, pas shqyrtimit nga AKPA, nga ana e MFE-së është kryer miratimi i hapjes së 4 drejtimeve të reja mësimore, përkatësisht:

-Drejtimi “Elektroteknikë” në shkollën e mesme profesionale Kamëz;

-Drejtimi “SHMT” dhe “Ekonomi-Biznes” në shkollën e mesme profesionale “Rakip Kryeziu” Fier;

-Drejtimi “Hoteleri-Turizëm” në shkollën e mesme profesionale “Nazmi Rushiti” Dibër.

Së fundmi, gjatë vitit 2022 u hartua dhe u miratua kurrikula (pas të mesme), "Ndërmjetësim i Pasurive të Paluajtshme", Niveli V i KSHK e cila tashmë është e zbatueshme. Kjo kurrikul u hartua në vijim të studimit të kryer nga projekti S4J i Agjencisë Zvicerane për Zhvillim dhe Bashkëpunim (SDC) në partneritet me Ministrinë e Financave dhe Ekonomisë dhe Agjencinë Kombëtare të Arsimit, Formimit Profesional dhe Kualifikimeve. Gjatë këtij viti shkollor ky program do të ofrohet nga:

Shkolla e mesme “Teknike Ekonomike” Tiranë, dhe

Shkolla e mesme profesionale “Sali Ceka” Elbasan.

## Licencimi dhe monitorimi i ofruesve privatë të AFP-së

Agjencia Kombëtare e Punësimit dhe Aftësive, në kuadër të detyrave funksionale shqyrton kërkesat për licencim apo ndryshim të kritereve të licencimit të subjekteve private që kërkojnë të ofrojnë kurse për formim profesional. Në zbatim të këtij procesi:


**Gjatë vitit 2022,** janë shqyrtuar dhe ndjekur, **186 procedura**/ kërkesa për licencim për formim profesional, nga të cilat 176 janë përfunduar dhe 10 janë në proces. Në krahasim me vitin 2021, ku janë ndjekur 189 procedura, vihet re i njëjti trend mbi numrin e aplikimeve.

***Sipas Rajoneve***

Në krahasim me vitin 2021, kemi një rritje të numrit të kërkesave në rajonin e Tiranës me 4.5% dhe vihet re se ka pësuar rënie numri i kërkesave në rajonin e Durrësit me 41%.

**Sipas arsyes së aplikimit**

136 janë procedura/ kërkesa për licencë të re dhe 50 procedura/ kërkesa janë për ndryshim në licencën ekzistuese, ku arsyeja kryesore është për shtesë kursesh.



*Në krahasim me vitin 2021, vihet re se numri i aplikimeve për licencë për formim profesional si dhe për ndryshimin në to të kritereve të licencimit, janë të ngjashme.*

**Shpërndarja e subjekteve që kanë kërkuar të licencohen sipas vlerësimit të dhënë nga AKPA gjatë vitit 2022**

Gjatë vitit 2022, në kuadër të subjekteve që kanë kërkuar të licencohen në fushën e formimit profesional, pas shqyrtimit të dokumentacionit aplikues të subjekteve, si dhe verifikimit në vend të kushteve paraprake të licencimit, është dhënë vlerësimi përkatës për 176 procedura aplikimi të përfunduara si me poshtë**:**

**Sipas llojit të kurseve kryesore që kanë kërkuar të ofrohen, shpërndarja e subjekteve që kërkojnë të licencohen është si në grafikun e mëposhtëm:**

*Në krahasim me vitin 2021, vihet re që ka pësuar rënie numri i kërkesave për ofrimin e kurseve në fushën e financës, të hoteleri –turizmit dhe në fushën e sigurisë dhe shëndetit në punë, por nga ana tjetër është rritur kërkesa për kurset në fushën e ndërtimit.*

**Ndjekja e procedurës për shqyrtimin e kërkesave të subjekteve private për Licencë “Arsim të Mesëm Profesional” në Kodin IX.1.A.6 dhe Licencë për “Arsim Profesional pas të Mesëm”, në Kodin IX.1.A.7**

Gjatë vitit 2022, në kuadër të shqyrtimit të kërkesave të subjekteve private për Licencë “Arsim të Mesëm Profesional” në Kodin IX.1.A.6 dhe Licencë për “Arsim Profesional pas të Mesëm”, në Kodin IX.1.A.7, janë ndjekur dy procedura të shqyrtimit të kërkesave të subjekteve për licencë arsimi profesional (“Qendra Sociale Don Bosko” dhe “Arlita B, New Generation”) të cilët kanë marrë vlerësim pozitiv.

**Deklarimi i të regjistruarve dhe të certifikuarve në subjektet private të licencuara për formim profesional**

Referuar të dhënave të subjekteve që kanë raportuar mbi aktivitetin formues profesional, gjatë vitit 2022, rezulton të jenë trajnuar gjithsej 9902 persona. Prej tyre: 54.9% janë femra dhe 18.6% janë deklaruar si të papunë. Nga përpunimi i të dhënave kurset më të frekuentuara gjatë vitit 2022, që ofrohen nga ofruesit privat janë pasqyruar sipas fushave në tabelën e mëposhtme:

Kurset e gjuhëve të huaja zënë vendin e parë me 5575 kursantë, ndjekur nga teknologjia e informacionit me 895 kursantë, siguria në punë me 820 kursantë dhe parukeri-estetika me 719 kursantë të trajnuar

Gjatë vitit është punuar për regjistrimin e 987 subjekteve private të licencuara për formim profesional në Sistemin Informatik të Shërbimeve të Punësimit (SISHP) si punëdhënës të licencuar për formim profesional që do të përftojnë shërbimin e deklarimit online të kursantëve të certifikuar në kurset për të cilat janë miratuar. Janë regjistruar deri më tani 877 kërkesa aplikimi, nga të cilat 70 prej tyre janë për arsye të modifikimit në licencën e formimit profesional të shtimit të listës së kurseve për formim profesional. Gjatë verifikimit me regjistrat e QKB dhe DPT ka rezultuar se për 240 subjekte nuk mund të përfundojmë procesin e regjistrimit në SISHP pasi:

* 124 subjekte kanë pësuar ndryshim të adresës së ushtrimit të aktivitetit (këto subjekte mbajnë statusin e regjistrimit “Paraprak“ në Modulin e Punëdhënësit);
* 100 subjekte kanë “Pezulluar” aktivitetin;
* 16 subjekte kanë statusin “Çregjistruar”.

Lidhur me deklarimin online të kursantëve nëpërmjet portalit puna.gov.al, AKPA ka dizenjuar dhe testuar shërbimin online, i cili ka rezultuar i suksesshëm. Ky shërbim pritet të zhvillohet në në vijim dhe do të shoqërohet me informimin dhe udhëzimin e subjekteve të licencuara lidhur me procesin.

Për sa i përket subjekteve për të cilat është konstatuar ndryshimi i adresës së ushtrimit të aktivitetit formues profesional, është realizuar kontaktimi i tyre për t‘i informuar mbi detyrimin për të bërë ndryshimin për licencën për formim profesional. Për 16 subjekte të cilët kanë mbyllur aktivitetin duke çregjistruar Nipti-n, është bërë njoftimi për revokimin e licencës për formim profesional dhe nga verifikimet rezulton se janë revokuar licencat e tyre.

## Zbatimi i Programit të Formimit Profesional nëpërmjet Mbështetjes Financiare

Vendimi i Këshillit të Ministrave nr. 646, datë 5.10.2022 “Për Procedurat, Kriteret dhe Rregullat për Zbatimin e Programeve të Formimit Profesional nëpërmjet Mbështetjes Financiare të Ofruar, sipas Procedurave të Konkurrimit, për Kurset e Formimit Profesional të Organizuara nga Institucionet e Formimit Profesional Publike apo Private” ka si objekt përcaktimin e kritereve dhe rregullave për zbatimin e programeve të formimit profesional nëpërmjet mbështetjes financiare të ofruar, sipas procedurave të konkurrimit, për kurset e formimit profesional të organizuara nga institucionet e formimit profesional publike apo private. Gjatë vitit të parë të zbatimit mbështetja financiare u dedikua për kurset profesionale që ofrohen në fushën e teknologjisë së informacionit, me fokus të veçantë kodimin.

Me miratimin e rregullores me nr. 4320/1 prot., datë 25.10.2022 “Për Procedurat, Kriteret dhe Rregullat për Zbatimin e Programeve të Formimit Profesional nëpërmjet Mbështetjes Financiare të Ofruar, sipas Procedurave të Konkurrimit, për Kurset e Formimit Profesional të Organizuara nga Institucionet e Formimit Profesional Publike apo Private” u miratuan edhe anekset si më poshtë:

1. Termat e Referencës;
2. Formulari i aplikimit për programin e formimit profesional për institucionet publike apo private;
3. Procesi i përzgjedhjes së institucioneve private apo publike të formimit profesional;
4. Formati i Vlerësimit;
5. Marrëveshja kuadër;
6. Aplikimi për kursin e Formimit Profesional me mbështetje financiare;
7. Deklarata e pjesëmarrjes në program;
8. Marrëveshja Trepalëshe;
9. Kërkesa për çelje fondi;
10. Kërkesa për përshtatjen e arsyeshme për PAK;
11. Kërkesa për rimbursim;
12. Monitorimi i kritereve të përfitimit;
13. Monitorimi i pjesëmarrjes nga punëkërkuesit dhe punëkërkuesit e papunë;
14. Ecuria e projekteve;
15. Raporti përfundimtar i projektit.

Shërbimi “Aplikim për programin e formimit profesional për institucionet publike apo private” është bërë aktiv në e-Albania për subjektet në fushën e kodimit dhe programimit, në datën 4 nëntor.

# KAPITULLI IV- PËRFSHIRJA SOCIALE DHE KOHEZIONI TERRITORIAL

## Vlerësimi i nevojave për shërbime të punësimit dhe të formimit në zonat e pambuluara

Duke vlerësuar maksimalisht rëndësinë e kohezionit territorial dhe bashkëpunimit ndërinstitucional për nevojat e punëkërkuesit, AKPA ka iniciuar një sërë aktivitetesh për arritjen e këtij objektivi.

Që prej vitit 2019, AKPA ka ndërmarrë nismën për nënshkrimin e marrëveshjeve me Njësitë e Qeverisjes Vendore në kuadër të forcimit dhe bashkërendimit të politikave të punësimit në nivel rajonal dhe vendor. Për sa më lart, janë realizuar 16 marrëveshje bashkëpunimi; përkatësisht me bashkitë: Elbasan, Gramsh, Librazhd, Peqin, Cërrik, Përrenjas, Fier, Lushnje, Patos, Roskovec, Korçë, Maliq, Lezhë, Laç, Mirditë dhe Delvinë, duke përmbushur/tejkaluar indikatorin prej 10 marrëveshjesh të parashikuar në kontratën e Mbështetjes Buxhetore, “BE për Përfshirjen Sociale”.

Gjatë vitit 2022 ka pasur një dinamikë dhe një bashkëpunim në rritje pothuaj në të gjitha bashkitë. Kjo në kuadër të zbatimit të programeve të nxitjes së punësimit dhe Vendimit të Këshillit të Ministrave nr. 535, datë 8.7.2020 “Për procedurat, kriteret dhe rregullat për zbatimin e Programit të Punëve Publike në Komunitet”, ku një pjesë e madhe e institucioneve ofruese janë bashkitë, por edhe në mbështetje të Urdhrit të Përbashkët të MFE dhe MSHMS “*Për miratimin e mekanizmit të referimit për punësimin dhe integrimin social të individëve në moshë aktive pune*”.

Me qëllim arritjen e kohezionit territorial të shërbimeve të punësimit, planifikohet të rishikohet struktura organizative e Drejtorive Rajonale të Punësimit, me qëllim parashikimin e një shtrirje/mbulimi sa më të mirë të njësive vendore të punësimit referuar zhvillimeve demografike dhe numrit të ndryshuar të punëkërkuesve në të gjithë territorin e Republikës së Shqipërisë.

Sa i përket digjitalizimit të shërbimeve të punësimit, AKPA deri në fund të vitit 2022 ka siguruar qasjen online të të gjitha shërbimeve të punësimit nëpërmjet portalit e-Albania. Në këtë kuadër, është realizuar përmirësimi i faqes zyrtare të internetit dhe portalit të punësimit puna.gov.al, duke zgjeruar gamën e informacionit dhe funksionaliteteve, në funksion të sigurimit të aksesit të drejtpërdrejtë të shërbimeve dhe programeve të punësimit.

Në kuadër të zbatimit të planit të shtrirjes së ofertës së AFP-së në zonat e pambuluara, procesi i optimizimit qëndron si aktivitet kyç për agjencinë. Sa i përket këtij procesi, është finalizuar analiza për rishpërndarjen e ofruesve aktualë të AFP në përputhje me parimin e eficencës dhe mbulimit të zonave gjeografike në formë efikase. Gjatë vitit 2021 janë hartuar akte rregullatore për mbështetjen e këtij procesi si dhe është kryer inventarizimi i burimeve njerëzore dhe infrastrukturore mbi të cilin do të kryhet rialokimi i burimeve gjatë optimizimit. Në bazë të Planit të Optimizimit të miratuar në qershor 2022, janë draftuar strukturat për 16 institucione ofruese të AFP-së. Aktualisht, është në proces konsultimi, VKM për hapjen, mbylljen dhe riorganizimin e ofruesve, e cila do hapë rrugën për zbatimin e planit të optimizimit, i cili pritet të optimizojë brenda 6 mujorit të parë të vitit 2023 të paktën 3 ofrues të AFP-së.

Së fundmi, në kuadër të digjitalizimit, në fushën e AFP-së, përpos shërbimeve online është akomoduar në faqen e web-it i gjithë informacioni mbi arsimin dhe formimin profesional në Shqipëri, për njohje dhe informim nga ana e publikut.

## Zbatimi i parimit të Përfshirjes Sociale në ofrimin e shërbimeve të punësimit dhe Formimit

Me qëllim ofrimin e shërbimeve dhe programeve gjithëpërfshirëse të punësimit dhe aftësive, gjatë vitit 2022, AKPA në bashkëpunim me 10 bashki dhe partnerë social, ka nisur zbatimin një projekti pilot, me mbështetjen e donatorëve GIZ Albania, për krijimin e një rrjeti referimi bashkëpunimi ndërmjet palëve me qëllim trajtimin, fuqizimin dhe integrimin social dhe ekonomik të individëve që i përkasin grupeve vulnerabël dhe emigrantë të kthyer. Në këtë projekt u përzgjodhën për t’u përfshirë bashkitë: Elbasan, Fier, Durrës, Korçë, Lezhë, Shkodër, Belsh, Tiranë, Kamëz dhe Cërrik. Disa nga bashkitë e përzgjedhura nuk kanë zyra punësimi dhe kjo nismë do të ndihmojë në shtrirjen e shërbimeve në sa më shumë zona të jetë e mundur për grupet vulnerabël dhe emigrantët e kthyer. Partnerët socialë janë përzgjedhur me spektër të ndryshëm sipas profileve të ekspertizës dhe e shtrijnë veprimtarinë e tyre në nivel kombëtar dhe rajonal. Midis tyre: World Vision, Adra, Të Ndryshëm & Barabartë, Bashkë Për Jetën, Terre D'home, Qendra Atelie Rinore, Eu Center, etj.

Gjithashtu, gjatë vitit 2022 janë zhvilluar disa aktivitete dhe takime të shumta në kuadrin e krijimit të këtij rrjeti me kryetarë bashkie, drejtues lokalë, drejtues të AKPA dhe të zyrave vendore të punës, specialistë dhe punonjës socialë, përfaqësues të shoqërisë civile, drejtues dhe trajnerë të qendrave të formimit profesional si dhe përfaqësues të grupeve vulnerabël dhe emigrantë të kthyer. Gjatë vitit 2023 synohet që ky rrjet bashkëpunimi të institucionalizohet dhe të shikohet mundësia e shtrirjes më tej në të gjithë vendin, si edhe e zgjatjes së projektit.

Gjithashtu, është realizuar procesi i përcaktimit të Kornizës së Standardeve Fizike që Zyrat e Punësimit duhet të kenë për të siguruar aksesueshmëri të shërbimeve të punësimit për personat me Aftësi të Kufizuar. Në këtë kuadër, në vitin 2022 është realizuar rikonstruktimi i Zyrës së Punësimit Tiranë (zona 2), duke u përshtatur për ofrimin e shërbimeve të punësimit edhe për personat me aftësi të kufizuar. Me qëllim gjithëpërfshirjen në ofrimin e shërbimeve, veçanërisht të kategorive PAK, zyra ofron shërbimet të përshtatura:

* Për personat me kufizim në lëvizje, përmes akomodimit të kompjuterave dhe aksesorëve si mouse ergonomik për të lehtësuar aksesueshmerinë e shërbimeve;
* Për individët që nuk flasin dhe nuk dëgjojnë, mundësohet realizimi i takimeve virtuale me një interpreter të gjuhës së shenjave, si dhe vendosjen e ekraneve, të cilët transmetojnë video informuese në gjuhën e shenjave;
* Për personat me kufizim në shikim, mundësimin e dëgjimit të mesazheve zanore përmes investimit në pajisjen Daisy Reader, si dhe aksesin në internet dhe çdo program tjetër përmes kompjuterave të konfiguruar me sistemin JAWS.

Përmes këtij investimi bëhet i mundur aksesi më i madh i këtij grupi në shërbimet e punësimit të targetuara dhe përshtatura me qëllim integrimin më të shpejtë në tregun e punës. Pritet që brenda vitit 2023 të përshtatet në të njëjtin nivel Zyra e Punës Dibër dhe të kryhet ndërhyrja e vazhdueshme në të gjitha zyrat për brandimin e brendshëm.

Sa i përket rritjes së aksesit në AFP për grupet e veçanta, janë ndërmarrë aktivitetet si më poshtë vijon:

* Në të gjitha rikonstruksionet e infrastrukturës së ofruesve të realizuara në vitet e fundit, është realizuar përshtatja e ambienteve për nxënësit/ kursantët me aftësi të kufizuar;
* Është miratuar kurrikula për gjuhën e shenjave dhe ka përfunduar trajnimi i grupit të parë, në përfundim të së cilit janë certifikuar 8 instruktorët e parë të gjuhës së shenjave. Do të vijojë puna për hartimin e kurrikulave të mësimit të gjuhës së shenjave për mësimdhënien e të cilave do të angazhohen instruktorët e certifikuar;
* Është miratuar Udhëzimi për mësuesit ndihmës në institucionet arsimore të arsimit profesional si dhe janë miratuar strukturat për 50 mësues ndihmës në të gjithë shkollat e arsimit profesional.

# KAPITULLI V- FORCIMI I MARRËDHËNIEVE DHE BASHKËPUNIMIT ME PUNËDHËNËSIN

Me qëllim unifikimin e informacionit mbi ofertën e punës si dhe thjeshtësimin e aksesimit online të informacionit të tregut të punës, në prill të vitit 2022, Agjencia Kombëtare e Punësimit dhe Aftësive lidhi marrëveshje bashkëpunimi me 3 Agjenci Private Punësimi, përkatësisht me: “Dua Punë”, Çelsi Media Group” dhe “Njoftime.com”. Me mbështetjen e Risi Albania, platforma **puna.gov.al** do të mundësojë qasje të integruar të njoftimeve për vendet e lira të punës përfshirë dhe ato të platformave private të punësimit.

## Analiza Rajonale e Tregut të Punës

Gjatë vitit 2022, AKPA ka vijuar të ndërmarrë një sërë veprimtarish që lidhen me analizimin e tendencave të tregut të punës dhe politikave të zbatuara për punësimin dhe aftësimin profesional.

Në faqen zyrtare të AKPA është publikuar Buletini Statistikor i cili është një dokument i përvitshëm dhe thelbësor për pasqyrimin dhe analizimin e tendencave të tregut të punës <https://akpa.gov.al/wp-content/uploads/2022/12/Buletini-Statistikor-2021.pdf>. Ky dokument përmban statistikat kryesore që lidhen me punësimin, programet aktive dhe pasive të tregut të punës dhe formimin dhe arsimin profesional.

Me mbështetjen e RISI Albania AKPA gjatë vitit 2022 ka realizuar Analizën Rajonale të Tregut të Punës dhe Zhvillimit Ekonomik për rajonin e Durrësit e cila është kryer në vijim të analizës së rajonit të Elbasanit të realizuar në vitin 2021. Analiza fokusohet në vlerësimin e situatës aktuale ekonomike dhe nevojave të tregut rajonal të punës dhe zhvillimit ekonomik të rajonit.

AKPA ka dhënë një kontribut të rëndësishëm në ndërtimin e Observatorit i cili është një prej instrumentave më të rëndësishëm për analizimin e të dhënave të tregut të punës. Ky instrument i cili është ndërtuar se fundmi synon të pasqyrojë në kohë reale dhe në formë të plotë situatën e tregut të punës për të parashikuar aftësitë e nevojshme. Observatori ka filluar të mbledhë, përpunojë dhe analizojë të dhënat administrative të gjeneruara nga Drejtoria e Përgjithshme e Tatimeve. Observatori aktualisht është duke përpunuar dhe shfaqur të dhëna sipas profesionit, gjinisë dhe rajonit. Në të njëjtën kohë, Observatorit iu bashkëngjitën të dhënat më të rëndësishme të gjeneruara nga AKPA si një nga aktorët kryesorë të tregut të punës. Të dhënat janë standardizuar sipas formatit dhe specifikimeve të këtij instrumenti.

Në të njëjtën kohë në kuadër të matjes në kohë reale të zhvillimeve të tregut të punës AKPA po zhvillon në mënyrë të qëndrueshme, nëpërmjet një strukture të dedikuar procesin e gjurmimit në nivel kombëtar të diplomuarve dhe certifikuarve të AFP. Gjurmimi zhvillohet në formë censusi dhe grumbullon/analizon të dhënat mbi statusin e punësimit, lidhjen e profesionit të fituar me punën aktuale, nivelin e pagës, vlerësimin mbi infrastrukturën dhe ofertën e shkollës/qendrës etj. Të dhënat kanë shërbyer për analizat e tregut të punës dhe si dhe janë vlerësuar në formë krahasimore midis viteve.

## ****Fondi Social****

**Qëllimi i Fondit Social të Punësimit është sigurimi dhe administrimi i mekanizmave financiare për nxitjen e punësimit, integrimin dhe përfshirjen sociale të personave me aftësi të kufizuara, përfshirë personat që nuk dëgjojnë dhe invalidët e punës të vlerësuar pjesërisht të aftë për punë nga komisionet përkatëse.**

**Në lidhje me Fondin Social të Punësimit për kategorinë PAK, është miratuar VKM Nr. 177 datë 26.02.2020 “Për Përbërjen, Kriteret Dhe Detyrat e Bordit të Administrimit të Fondit Social të Punësimit dhe Mënyrat e Përdorimit të Tij”. Ky vendim ka për qëllim të përcaktojë përbërjen, kriteret dhe detyrat e Bordit të Administrimit të Fondit Social të Punësimit si dhe mënyrat e përdorimit të tij. Në të janë përcaktuar kriteret e anëtarëve të Bordit të Administrimit të Fondit Social, mandatet e tyre, dhe mënyra e zgjedhjes. Gjithashtu vendimi përcakton edhe mënyrat e përdorimit të Fondit Social, kushtet dhe kriteret e aplikantëve. Vendimi gjithashtu përcakton edhe ngritjen e sekretariatit të Bordit të Administrimit të Fondit Social. Vënia në funksion e Fondit Social të Punësimit, kërkon përcaktimin e agjentit tregtar, ndaj gjatë vitit 2022 Agjencia Kombëtare e Punësimit dhe Aftësive ka bashkëpunuar me Ministrinë e Financave dhe Ekonomisë, për ndryshimet ligjore në Ligjin Nr.15/ 2019 “Për nxitjen e punësimit” me qëllim përcaktimin e agjentit tregtar. Projekt-ligji me ndryshimin e kërkuar është në proces shqyrtimi dhe është në pritje të miratimit.**

**AKPA gjithashtu gjatë 2022 ka draftuar një plan pune nëpërmjet të cilit parashikohen aktivitete në funksion të parapërgatitjes për zbatimin e këtij programi. Fillimisht janë parashikuar masa për identifikimin e institucioneve që kanë përgjegjësi për punësimin e personave PAK, masa për rritjen e numrit të regjistrimeve si punëkërkues të kësaj kategorie si dhe masa për informimin e aktorëve/subjekteve dhe promovimin e këtij programi.**

# KAPITULLI VI- ZBATIMI I KORNIZËS SË MONITORIMIT DHE MATJES SË PERFORMANCËS

## Planifikimi dhe instrumentet e monitorimit të brendshëm institucional

Me qëllim monitorimin dhe rritjen e cilësisë së shërbimeve të ofruara nga agjencia, AKPA ka ndërmarrë aktivitetet e mëposhtme:

* Ka realizuar hartimin e Planit e Objektivave Institucional për vitin 2022, si dhe ka monitoruar në mënyrë periodike realizimin e tij;
* Në zbatim të Urdhrit Nr.2796 datë 12.07.2022 “Për ngritjen e grupit të punës për hartimin e udhëzuesit për matjen e kënaqësisë së klientëve të zyrës së punësimit”, u konceptua udhezuesi i ri i cili përcakton metodologjinë dhe pyetesorët e vlerësimit. Në zbatim të udhëzuesit të ri nëpërmjet telefonatave u zhvillua procesi i vlerësimit dhe përgatit raporti final;
* Në zbatim të rregulloreve përkatëse të programeve të nxitjes së punësimit ku përcaktohet se gjashtë muaj pas përfundimit të programeve, Struktura Rajonale e Punësimit realizon ndjekjen e statusit në punësim të pjesëmarrësve, nëpërmjet sistemit të tatimeve apo telefonatave, u realizua procesi i gjurmimit për të gjithë pjesëmarrësit e programeve të nxitjes së punësimit të cilët i nisën programet në vitin 2020 dhe për grupin e kontrollit përkatës. Faza e anketimit/gjurmimit nisi në muajin mars 2022 dhe përfundoi në muajin korrik 2022. Procesi u finalizua me përgatitjen e analizës.

Në kuadër të realizimit të procesit të analizave të institucionit, për vitin 2022, AKPA ka kryer:

* Analizën vjetore mbi ecurinë e aktiviteteve për vitin 2021, që i përgjigjen arritjes së objektivave sipas 4 prioriteteve kryesore të Strategjisë Kombëtare për Punësim dhe Aftësi 2019-2022;
* Analizën dhe raportimin mbi ecurinë dhe progresin e realizimit të objektivave të Strategjisë për vitin 2021;
* Raportimin periodik në kuadër të proceseve negociuese me BE, dhe më konkretisht raportimin e Kapitullit 2, Kapitullit 19, Komitetit të Inovacionit (nënkomitetit të Kap.19) dhe kapitujve të tjerë ku AKPA kontribuon si 18, 23, 26;
* Analiza dhe raporte sipas kërkesave të paraqitura pranë institucionit;
* Në kuadër të projektit ESAP të RCC, është realizuar procesi i vetëvlerësimit të institucionit për periudhën 2018-2021.

## Performance iconKarta e Performancës dhe Treguesit e Monitorueshëm

### Treguesit e Monitorueshëm për Drejtoritë Rajonale të AKPA

Karta e treguesve të monitorueshëm për zyrat e punësimit përcakton arritjet vjetore të indikatorëve më të rëndësishëm që matin nivelin e shërbimit të Zyrës së Punës ndaj klientëve të saj: punëkërkuesit dhe punëdhënësit. Treguesit kryesor të performancës si punësimet, përfshirja në programet aktive të tregut të punës, numri i VLP-ve të shpallura dhe rritja e numrit të punëdhënësve klientë të Zyrës së Punës, detajohen edhe në tregues të tjerë që i referohen prioritizimit të grupeve vulnerabël në zbatim të treguesve të strategjive përkatëse dhe indikatorëve të tjerë strategjik.

Treguesit e monitorueshëm për vitin 2022 janë përcaktuar duke marrë në konsideratë gjithë aktivitetet e nevojshme që Zyrat e Punësimit duhet të ndjekin në kuadër të riformatimit strukturor dhe IT, situatën e krijuar prej COVID-19, indikatorët e përcaktuar në strategjitë e ndryshme, realizimin e treguesve të vitit 2021 dhe fondet në dispozicion për zbatimin e PATP-ve gjatë 2022.

Gjatë muajit Shkurt 2022, u finalizua përcaktimi dhe shpërndarja e treguesve të monitorueshëm për zyrat e punësimit. Kjo shpërndarje u realizua në nivel vjetor dhe mujor. Për shpërndarjen e treguesve në nivel vjetor u mor në konsideratë sezonaliteti i çdo rajoni.

### Treguesit e Monitorueshëm për DROFPP-të

Në vijim të finalizimit të treguesve të monitorueshëm të zyrave të punësimit, gjatë muajit mars 2022 përfundoi përcaktimi dhe shpërndarja e treguesve të monitorueshem për DROFPP-të. Seti i indikatorëve që përmban kjo kartë ndërthuret me Kartën e Treguesve të Monitorueshëm të Zyrave të Punës, duke unifikuar objektivat e përbashkët të cilët përbëjnë rreth 50% të pikëve në kartën e DROFPP-ve.

Kjo shpërndarje u realizua në nivel vjetor dhe 6 mujor. Me qëllim realizimin e indikatorit të Mbështetjes Buxhetore (kontrata BE për Përfshirjen Sociale) për pjesëmarrjen në PATP të rreth 14,400 pu.pa-ve deri në muajin Qershor 2022, u vendos që rreth 56% e pu.pa të ndiqnin kurset e formimit brenda 6 mujorit të parë të vitit 2022. Për shpërndarjen e treguesve të secilës DROFPP u mor në konsideratë mbulimi i zyrave të punës.

### Treguesit e Monitorueshëm për Arsimin Profesional

Për herë të parë në muajin Mars 2022 përfundoi përcaktimi dhe shpërndarja e treguesve të monitorueshëm për shkollat e mesme të arsimit profesional. Kjo shpërndarje u realizua në nivel vjetor. Në kartën e performancës së shkollave janë vendosur indikatorë që lidhen me gjurmimin, regjistrimet në vitin e ri shkollor dhe cilësinë e mësimdhënies.



## Gjurmimi i të certifikuarve dhe diplomuarve të AFP-së

Agjencia Kombëtare e Punësimit dhe Aftësive, me mbështetjen e projektit Skills 4 Jobs, ka realizuar procesin e gjurmimit në nivel kombëtar për vitin 2022 të të diplomuarve 2020-2021 nga shkollat dhe të certifikuarve 2021 nga DROFPP-të. Në këtë kuadër, janë realizuar të gjitha hapat që lidhen me procesin e gjurmimit, si më poshtë:

* Takimi hapës me ekspertin e metodologjisë, S4J dhe AKPA mbi pritshmëritë për metodologjinë/kampionin;
* Përgatitja e data bazave finale me popullatën e të diplomuarve 2021 nga shkollat e AP dhe të certifikuarit 2021 nga DROFPP-të;
* Rishikimi i pyetësorëve të gjurmimit për shkollat dhe qendrat;
* Pilotimi demografik për vendosjen e qasjes metodologjike;
* Mobilizimi i intervistuesve që do të administrojnë pyetësorët;
* Trajnimi i 10 intervistuesve për metodologjinë dhe administrimin e gjurmimit në nivel kombëtar;
* Realizimi intervistave dhe gjenerimi i Raportit Përfundimtar.

**Sa i përket gjurmimit për të diplomuarit në shkollat profesionale, rezultatet kryesore janë si më poshtë vijojnë:**

*Indikatori i Punësueshmërisë:*

* 57.5% e totalit të të diplomuarve ishin në marrëdhënie pune 1 vit pas diplomimit, nga të cilët 38.3% ishin të punësuar me pagë, 8.0% ishin të vetëpunësuar, ndërsa 11.2% punonin dhe studionin në të njëjtën kohë;
* 23.5% ndiqnin kualifikime të mëtejshme si studentë apo kursantë;
* 10.8% ishin të papunë dhe nuk po kërkonin për punë, dhe 7.7% të diplomuar të papunë po kërkonin aktivisht për punë;
* Krahasimi i rezultateve me vitin 2021, tregon se ka një rritje të konsiderueshme të të diplomuarve të punësuar (nga 40.2% në 57.5%), shoqëruar me një rënie të të diplomuarve që vijojnë studime të mëtejshme (nga 28.5% në vitin 2020 në 23.5% në vitin 2021), çka tregon një tendencë më të lartë të brezit aktual për t’u integruar në tregun e punës;
* Të diplomuarit në Hoteleri-Turizëm (70%), janë më të prirur për t’u punësuar, duke konfirmuar kështu, punësimin e formimeve profesionale të orientuara drejt kërkesave të tregut. Drejtimi hoteleri turizëm pasohet nga drejtimet me karakter industrial, ku më shumë se gjysma e të diplomuarve të Elektroteknikës (55.4%) dhe SHMT (Shërbime mjetesh transporti) (63.3%) ishin tashmë të punësuar pas mbarimit të arsimit profesional;
* Të diplomuarit në drejtimet teknike industriale si Elektroteknikë dhe SHMT, ishin më të prirur për t’u ndier të sigurt dhe të stabilizuar në vendin e tyre të punës, përkundrejt drejtimeve të tjera;
* Të diplomuarit në drejtimet Hoteleri-Turizëm dhe Elektroteknikë, rezultonin të punësuar me paga më të larta. Kështu, 35.1% e të diplomuarve në Hoteleri-Turizëm dhe 34.3% e të diplomuarve në Elektroteknikë, siguronin të ardhura më shumë se 50.001 lekë.

*Performanca e Shkollave Profesionale*

* 75.4% e të diplomuarve, do të zgjidhnin sërish të njëjtën shkollë nëse do të kishin mundësi, dhe ky perceptim nuk shfaq dallime të theksuara bazuar në gjini;
* Aftësitë teorike dhe praktike të stafit mësimdhënës dhe metodat e mësimdhënies, vlerësohen shumë ose jashtëzakonisht shumë nga 93.4% dhe 90.5% e të gjithë të diplomuarve të anketuar përkatësisht, ndërsa praktikat në shkollë dhe në biznese, nga mbi 87% e të anketuarve;
* Femrat janë më shumë të prirura të vlerësojnë aspekte më akademike, si kurrikulat, tekstet mësimore, infrastruktura, dhe aspekte të mësimdhënies. Ndërkohë, meshkujt, më shumë se femrat, vlerësojnë aspekte më praktike dhe që janë të lidhura me punësimin si praktika në biznes, këshillimi i karrierës, dhe bashkëpunimi i shkollës me bizneset apo Zyrat e Punës;
* Të pyetur rreth pritshmërive të tyre për 2 vitet e ardhshme, në 24.8% të rasteve, të diplomuarit dëshironin të kishin filluar një biznes të tyrin, ndërsa 23.1%, të kishin emigruar jashtë vendit. Ndarja sipas rajoneve tregon dallime të larmishme.

Sa i përket gjurmimit për të certifikuarit në Drejtoritë Rajonale të Formimit Profesional Publik, rezulatet kryesore janë si më poshtë vijon:

*Indikatori i Punësueshmërisë:*

* Nga të anketuarit për vitin 2021 (3981 gjithsej), 58.8% e tyre figurojnë të punësuar. Ndërkohë përqindja e të punësuarve për vitin 2019 ka qenë më e ulët (48.4%);
* Nga nënkategoritë e të punësuarve, të punësuarit zënë pjesën kryesore, me rreth 43.7%, duke u ndjekur nga të vetëpunësuarit me 14.4%, dhe së fundmi, me një përqindje të ulët të atyre që punojnë dhe studiojnë në të njëjtën kohë, me rreth 0.7% ;
* 20.3% e të anketuarve janë të papunë, specifikisht 1639 gjithsej. Për vitin 2019, kjo kategori ishte 31.8% ;
* Nga kategoria e joaktivëve, të papunët e dekurajuar ishin 13.1%, ata që janë në ndjekje të një kualifikimi të mëtejshëm ishin 5.4%, dhe ata që janë duke përmbushur detyrat shtëpiake ishin 0.5% ;
* Ka dallime në shpërndarjen e statusit të punësimit sipas gjinisë. Të certifikuarit meshkuj ishin më të prirur se të certifikuarat femra për të qenë të punësuar, me 55.4% të meshkujve të punësuar, përkundrejt 44.6% të femrave;
* Të certifikuarit në qendrat Nr. 4 Tiranë, Durrës dhe qendrën Nr. 1 Tiranë, ishin më të prirur për të qenë të punësuar pas certifikimit, krahasuar me qendrat e tjera, përkatësisht 69.4%, 67.5% dhe 66.7% ;
* 32.5% e të certifikuarve në vitin 2021, kanë deklaruar rritje të të ardhurave të tyre pas mbarimit të kursit, shifër kjo më e lartë se ajo e vitit 2019, ku vetëm 28% kanë deklaruar rritje të të ardhurave.

**Rezultatet kryesore të Gjurmimit për të certifikuarit nga DROFPP-të:**

|  |  |  |
| --- | --- | --- |
| Emërtimi i Qendrës së Formimit Profesional | *% e të punësuarve pas certifikimit në qfp* | *% e të certifikuarve (neet)* |
| QFP1 | 67% | 30% |
| QFP4 | 69% | 28% |
| QFP Durrës | 68% | 25% |
| QFP Fier | 57% | 36% |
| QFP Vlorë | 55% | 35% |
| QFP Gjirokastër | 55% | 39% |
| QFP Elbasan | 51% | 45% |
| QFP Korçë | 54% | 41% |
| QFP Shkodër | 52% | 42% |
| QFP Lëvizëse | 28% | 67% |
| Totali | 58.8 | 35.8 |

*Performanca e DROFPP-ve:*

* 86.2% e të certifikuarve kanë deklaruar se nëse do të kishin mundësi, do të zgjidhnin të njëjtin kurs. Qendra e Gjirokastrës rezulton me përqindjen më të lartë, 96.5%, e shoqëruar nga DRFPP Durrës, 93.1% ;
* Në përgjithësi ka një përqasje pozitive kundrejt cilësisë së kursit. Aspektet më pak të vlerësuara nga të certifikuarit ishin “Bashkëpunimit me zyrat e punës”, “Bashkëpunimi me bizneset”, dhe “Orientimi në karrierë”, me përkatësisht 19%, 16.1% dhe 15.6% ;
* Nevoja për përmirësime në infrastrukturë, është evidentuar e lartë në qendrën e Shkodrës dhe në qendrën e Lëvizshme, me përkatësisht 22.4% dhe 21.8%. Ndërsa në qendrat e Elbasanit, Fierit, Korçës dhe Gjirokastrës mbi 90% e të diplomuarve ishin “shumë” ose “jashtëzakonisht shumë” të kënaqur me infrastrukturën;
* Nevoja për përmirësim të kurrikulave është evidentuar në qendrën e Lëvizshme dhe atë të Shkodrës, me përkatësisht 19.8% dhe 17.6%, ndërsa në qendrat e Elbasanit, Korçës, dhe Fierit, nuk kanë shprehur nevojën për përmirësime në kurrikula.

# KAPITULLI VI- TRANSPARENCA, KOMUNIKIMI DHE MARRËDHËNIET ME PUBLIKUN

## Strategjia e Komunikimit

Agjencia Kombëtare e Punësimit dhe Aftësive, ka hartuar një plan komunikimi që ka si qëllim informimin e grupeve të interesit dhe publikun e gjerë. I është kushtuar një vëmendje e veçantë promovimit të Agjencisë përmes përcjelljes së informacionit nëpërmjet kanaleve të komunikimit, mbi politikat, nismat, dhe aktivitetet e ndërmarra prej saj.

Objektivat e komunikimit ndihmojnë në:

1. Promovimin mbi shërbimet, programet, zyrat, ofruesit, kualifikimet, programet e punësimit dhe ofertat e AFP-së;
2. Ndërtimin e imazhit publik të Agjencisë;
3. Ngritjen dhe funksionimin e komunikimit të Brendshëm institucional;
4. Ngritjen dhe funksionimin e komunikimit të Jashtëm ndërinstitucional;
5. Ndërtimin e planit të bashkëpunimit me Punëdhënësin;
6. Monitorimin dhe vlerësimin e aktiviteteve të realizuara në kuadër të rritjes së vizibilitetit të Agjencisë.

## Panairi i Punës dhe i Aftësive 2022



Panairi i Punës dhe i Aftësive është një prej aktiviteteve kyçe që Agjencia Kombëtare e Punësimit dhe Aftësive realizoi gjatë vitit 2022. Nëpërmjet panairit mundësohet që punëdhënësit të takojnë dhe të intervistojnë kandidatët potencialë për punë si dhe të identifikohet një numër më i madh ofertash për punësim. Panairi i Punës dhe Aftësive qëndron gjithashtu si një aktivitet i cili rrit ndjeshëm dukshmërinë e Agjencisë dhe shërbimeve që ajo ofron. Ai në të njëjtën kohë ndikon te klientët e agjencisë në forcimin e besimit ndaj institucionit.

Panairi u realizua në rajonin e Durrësit në muajin maj të vitit 2022, me mbështetjen e Projektit “Asistenca Teknike për Mbështetjen e Reformave në Politikat e Punësimit, Arsimit dhe Formimit Profesional” (SREPVET). Ai u shoqërua me prezencën e Kryeministrit dhe Ministres së Financave dhe Ekonomisë. Në këtë aktivitet morën pjesë 63 subjekte me mbi 1,500 vende të lira pune.

Vizioni i Panairit të Punës dhe Aftësive ishte të afronte panairet e punës me aktorët e tregut të punës për të gjetur mënyra të vlefshme të plotësimit të vendeve të lira të punës. Në këtë kuadër, fokusi u vendos në sipërmarrjet e zonës gjeografike dhe ekonomike rajonale, duke ndikuar drejtpërdrejt tek punëkërkuesit që janë të regjistruar në zonat e afërta me qarkun e Durrësit.

## Publikimi i Vendeve të Lira të Punës dhe Sigurimi i Informacionit

Gjatë vitit 2022 nga ana e subjekteve janë shpallur 39 815 vende të lira pune. Në të njëjtën kohë gjatë këtij viti janë publikuar nga AKPA dhe *2435* vende të lira pune të shpallura nga Administrata Publike. Përveç publikimeve për Administratën Publike, AKPA shpall dhe vendet e lira të punës për të gjitha zyrat e varësisë së saj, përfshirë këtu Zyrat e Punësimit, Drejtoritë Rajonale të Formimit Profesional Publik dhe Shkollat e Mesme Profesionale.

Me qëllim përmirësimin e komunikimit me qytetarin dhe palët e interesuara, për ofrimin e informacionit në kuadër të së drejtës për informim është instaluar programi kompjuterik që bën të mundur funksionimin e regjistrit elektronik të kërkesave dhe përgjigjeve për të drejtën e informimit.

## Promovimi i Rasteve të Suksesit

AKPA, sa i përket angazhimit në fushatat promovuese, ka në fokus evidentimin dhe promovimin e rasteve të suksesit të punëkërkuesve të papunë që integrohen në tregun e punës. Gjithashtu, në kuadër të promovimit të rëndësisë dhe mundësive të ofruara nga sistemi i AFP-së, janë publikuar në mënyrë të vazhdueshme raste suksesi ose dëshmi personale nga nxënës në Arsim Profesional, ose kursant në Formim Profesional.

Gjatë vitit 2022, me qëllim informimin e publikut dhe rritjen e imazhit të AFP-së, janë zhvilluar aktivitetet sa më poshtë vijon:

1. Realizimi i videove promovuese për shkollat e mesme profesionale në kuadër të fillimit të vitit të ri shkollor dhe praktikave profesionale.
2. Bashkëpunimi me koordinatorët për zhvillimin e Marketingut në Shkollat e Mesme Profesionale dhe Qendrat e Formimit Profesional Publik dhe specialistët e Zyrave të Punës me qëllim informimin dhe promovimin e shërbimeve të ofruara nga AKPA, duke i asistuar dhe me trajnime të dedikuara.
3. Promovimi i 112 rasteve të suksesshme të nxënësve që studiojnë në shkollat profesionale.
4. Realizimi i 30 videove për promovimin e rasteve të suksesit të ndërmjetësuar nga ana e Zyrave të Punës apo punësuar nëpërmjet programeve të nxitjes së punësimit.
5. Janë përgatitur rreth 85 infografe/video për promovimin e shërbimeve dhe programeve të punësimit në zyrat e punës dhe rrjetit të ofruesve të AFP-së.

## Menaxhimi i Sistemit të Kërkesave për Informacion dhe i Ankesave në AKPA

Agjencia Kombëtare e Punësimit dhe Aftësive ka vendosur në dispozicion të qytetarëve disa kanale komunikimi përmes të cilave mund të informojë dhe adresojë të gjitha kërkesat dhe ankesat në fushën e punësimit dhe aftësimit profesional. Administrimi i tyre kryhet përmes një databaze manuale, në të cilën mbahen rekordet e çdo ankese në drejtim të AKPA nga të gjitha kanalet e komunikimit.

**ANKESA**

Numri total i ankesave/çështjeve për adresim, të ardhura nga kanale të ndryshme komunikimi, për periudhën Janar - Dhjetor 2022 është 2510 (32 raste prej të cilave nuk i përkasin AKPA-së).

Nga analizimi i çështjeve të adresuara në institucion rezulton se pjesa më e madhe e tyre janë kërkesa dhe jo ankesa.

Rastet ndiqen, delegohen dhe verifikohen sipas kompetencave dhe afateve ligjore. Për raste të posaçme, problematike apo të përsëritura mbahen raporte specifike. Bashkëpunimi dhe menaxhimi i rasteve përmes Drejtorive Rajonale dhe Zyrave Vendore të Punës ka rezultuar i suksesshëm në menaxhimin rast pas rasti.

# KAPITULLI VII- LIDHJET ME PROJEKTE, PROGRAME DHE PARTNERË STRATEGJIKË

****

**Asistenca Teknike për të Mbështetur Reformën në Politikat e Punësimit dhe Arsimin dhe Aftësimin Profesional (SREPVET)**

Asistenca Teknike për Mbështetjen e Reformave në Politikat e Punësimit, Arsimit dhe Formimit Profesional (SREPVET), është një projekt i financuar nga Bashkimi Evropian, në kuadër të Instrumenti për Asistencën e Para-Aderimit, i cili u zbatua gjatë periudhës 20 Tetor 2020 - 19 Shtator 2022. Projekti kontribuon në zbatimin e planit të veprimit të Strategjisë Kombëtare e Punësimit dhe Aftësive (NESS) 2019-2022, ku përfshihen nxitja e mundësive të denja për punë nëpërmjet politikave efektive të tregut të punës, ofrimi i arsimit dhe trajnimit profesional cilësor për të rinjtë dhe të rriturit, si dhe promovimi i përfshirjes sociale, kohezionit territorial dhe forcimin e qeverisjes së Tregu i punës. Projekti është zbatuar në bazë të dy komponentëve kryesorë të tij:

* **Komponenti 1:** Mbështetje për forcimin e kapaciteteve të Agjencisë Kombëtare të Punësimit dhe Aftësive (AKPA) në hartimin, ofrimin dhe monitorimin e programeve dhe shërbimeve të punësimit me cilësi të lartë, të synuara për nevojat e punëkërkuesve të papunë, sipas Modelit të Shërbimit;
* **Komponenti 2:** Mbështetja e Agjencisë Kombëtare për Punësimin dhe Aftësitë (AKPA) në përpunimin e një plani zhvillimi afatmesëm për ofruesit e arsimit dhe trajnimit profesional dhe zhvillimin e mekanizmave për të përmirësuar planifikimin strategjik, për të përmirësuar cilësinë e ofertës së AFP-së dhe për të matur ndikimin e politikave të AFP-së.

Në mënyrë të vazhdueshme janë koordinuar, rakorduar, ndjekur dhe lehtësuar aktivitetet e projektit në funksion të zbatimit të projektit dhe realizimit të produkteve të parashikuara në përputhje me nevojat institucionale.

Në këtë kuadër, projekti “Asistenca Teknike për Mbështetjen e Reformave në Politikat e Punësimit, Arsimit dhe Formimit Profesional” (SREPVET), ka ofruar mbështetje ndaj Agjencisë Kombëtare të Punësimit dhe Aftësive duke realizuar:

* Kornizën e Menaxhimit të Burimeve Njerëzore për Agjencinë në nivel qendror dhe rajonal, përfshirë këtu propozime mbi mënyrën e organizimit dhe funksionimit të institucionit;
* Strategjinë e Menaxhimit të Burimeve Njerëzore;
* Paketat e trajnimit për Trajnimin e Trajnerëve, dokument i cili synon të prezantojë modelin e Trajnimit të Trajnerëve (ToT);
* Analizën e Nevojave për Trajnim dhe Planin e Zhvillimit të Kapaciteteve;
* Hartimin e Paketave të Trajnimit për stafin e Drejtorive Rajonale të AKPA, duke u fokusuar në:
  1. Shërbimet ndaj punëkërkuesit,
  2. Shërbimet ndaj punëdhënësit,
  3. Menaxhim, ofruar Drejtorive Rajonale,
  4. Trajnim i Trajnerëve,
  5. Menaxhim dhe lidership të stafit menaxherial të Drejtorisë Qendrore të AKPA,
  6. Sistemin e ri Informatik të ofrimit të Shërbimeve të Punësimit.
* Trajnimin e 643 punonjësve të AKPA në nivel qendror dhe të institucioneve vartëse;
* Modulin e monitorimit të trajnimeve;
* Hartimin e strategjisë së Komunikimit me qëllim promovimin mbi shërbimet e ofruara nga AKPA dhe forcimin e sistemit të brendshëm të komunikimit;
* Aktivitete promovuese të Agjencisë si:

1. Brandimi i tabelave të institucionit,
2. Infografe promovuese në mediat sociale,
3. Eventi Kombëtar “One AKPA” , i organizuar në Tiranë,
4. Eventi Kombëtar “Takimi Vjetor i AFP-së” i organizuar në Tiranë,
5. Mbështetje në organizimin e eventit kombëtar “Konferenca Kombëtare e AFP-së”, i organizuar në Tiranë,
6. Panairi Rajonal i Punës, i organizuar në Durrës.

* Draftimin e Planit të Garancisë Rinore;
* Modelin e Menaxhimit të Burimeve Njerëzore në Ofruesit e AFP-së;
* Strategjinë e Komunikimit dhe trajnimin e stafit për forcimin e imazhit të AKPA;
* Inventarizimin e infrastrukturës dhe aseteve të ofruesve të AFP-së;
* Planin e Menaxhimit të Aseteve;
* Planin e Veprimit për institucionet përgjegjëse për AFP-në;
* Raportin mbi specifikimet teknike të Sistemit të Informacionit të AFP-së.

Projekti SREPVET u finalizua me realizimin e Konferencës Finale më datë 14 shtator 2022 në qytetin e Tiranës, me pjesëmarrjen e institucioneve përfituese.



**“Mbështetje për Mësimin e Vazhduar të të Papunëve” (SCUL)**

Projekti “Mbështetje për Mësimin e Vazhduar të të Papunëve” (SCUL) është financuar nga Programi EaSI i Bashkimit Evropian dhe është zbatuar nga Agjencia Kombëtare e Punësimit dhe Aftësive, në bashkëpunim me UNDP Albania përgjatë periudhën maj 2020- nëntor 2022.

Qëllimi i projektit konsistonte në ofrimin e arsimit bazë të targetuar, fleksibël dhe cilësor për punëkërkuesit e rritur me kualifikim dhe arsim të ulët dhe në ndërtimin e një mekanizmi sistematik për zhvillimin e aftësive në plan afatgjatë, me qëllim zvogëlimin në mënyrë progresive të shtrirjes së target grupit dhe lehtësimin për integrimin e tij në tregun të punës.

Në zbatim të këtij projekti:

1. Është realizuar një analizë sasiore dhe cilësore e target grupit të synuar (punëkërkuesit e papunë pa ose me pak arsim dhe kualifikim). Rezultatet e analizës së target grupit evidentuan shtrirjen e problematikës në bazë të moshës, aspektit gjinor, shtrirjes në territor, nivelit të edukimit dhe përkatësive në grupe vulnerabël.
2. Është realizuar studimi i fizibilitetit të instrumentit për vlerësimin e target grupit dhe është përshtatur në kontekstin shqiptar instrumenti i Lifelong Learning UNESCO- Institue for Lifelong Learning. Mini Lamp përbën një instrument të standardizuar dhe certifikuar për vlerësimin e target grupit në makro-kategori. Gjatë zbatimit të projektit, përmes Mini Lamp u realizua intervistimi dhe vlerësimi i rreth 1000 punëkërkuesve të regjistruar në databazën e Agjencisë.
3. Është draftuar një akt rregullator, i cili mund të shërbejë si një program potencial për trajnimin e këtij target grupi në të ardhmen.
4. Me qëllim ndërtimin e një instrumenti të qëndrueshëm për trajtimin e punëkërkuesve të targetuar, u hartua metodologjia për nënkategorizimin e target grupit, si dhe draft- Udhëzuesi për trajnimin e dedikuar të punëkërkuesve.
5. Punëkërkuesit e papunë pa ose me pak edukim, me qëllim riaftësimin dhe forcimin e kapaciteteve të tyre për një integrim më të shpejtë dhe të qëndrueshëm në tregun e punës, paraqesin nevojën për trajnim të dedikuar. Në këtë kuadër, u draftua paketa e trajnimit për target grupin, i ndarë në nivele dhe module të dedikuara për aftësitë e shkrim-leximit dhe aftësitë digjitale.

Projekti u finalizua me konferencën përmbyllëse me përfaqësinë e Ministrisë së Financave dhe Ekonomisë, institucioneve që veprojnë në fushën e të nxënit gjatë gjithë jetës, ekspertëve të fushës, partnerëve socialë dhe grupeve të interesit. Konferenca, jo vetëm prezantoi rezultatet e projektit, por ngriti diskutimin mbi rëndësinë e të nxënit gjatë gjithë jetës dhe kontributit që mund të jepet në këtë kuadër.

**UNDP Albania**

Në kuadër të bashkëpunimit të konsoliduar me UNDP Albania, si dhe me mbështetjen e këtij fundit AKPA ka ndërmarrë realizimin e aktiviteteve që vijojnë:

* Hartimin e strategjisë së re për Punësim dhe Aftësi, iniciativë e udhëhequr nga Ministria e Financave dhe Ekonomisë;
* Zbatimin e Konferencës Kombëtare të Arsimit dhe Formimit Profesional, **R-Connet,** në kontekstin e programit “Zhvillimi i Aftësive për Punësim”, të financuar nga Qeveria e Zvicrës (Ambasada e Zvicrës në Shqipëri) dhe organizuar nga Ministria e Financave dhe Ekonomisë dhe Agjencia Kombëtare të Punësimit dhe Aftësive.

## Thirrja e parë për interes për “Lehtësues Startup -esh, e financuar nga Ministria e Mbrojtjes së Sipërmarrjes

Në zbatim të Vendimeve nr. 311, 312, 313, 314 dhe 315 të Këshillit të Ministrave, datë 11.05.2022, Ministri i Shtetit për Mbrojtjen e Sipërmarrjes shpalli thirrjen e parë për mbështetjen me grante të Startup-eve dhe lehtësuseve të startup-eve, të cilat zhvillojnë projekte inovative në fusha prioritare për zhvillimin e vendit. Në kuadër të kësaj thirrjeje, Agjencia Kombëtare e Punësimit dhe Aftësive informoi Shkollat e Mesme Profesionale mbi mundësinë e krijuar dhe mbështeti në fazën e aplikimit dy shkolla, përkatësisht:

* Shkollën “Pavarësia”;
* Shkollën Teknike Elektrike “Gjergj Canco”.

Nga procesi i vlerësimit të aplikimeve, shkolla “Gjergj Canco” u shpall fituese me projektin A*kademi Inovacioni- nxitja dhe mbështetja e ideve sipërmarrëse të nxënësve të shkollës Gjergj Canco.*

Nëpërmjet këtij projekti synohet të zbatohet një ndërhyrje e integruar që të stimulojë të rinjtë në shfrytëzimin e aftësive të tyre sipërmarrëse duke vënë në dispozicion infrastrukturën fizike për të filluar një sipërmarrje dhe asistencën e nevojshme për t’u konsoliduar në treg.

Objektivat që synohen të arrihen përmes zbatimit të këtij projekti janë:

* Pajisja e nxënësve me ide sipërmarrëse dhe të gjitha aftësitë dhe njohuritë e nevojshme për të vënë në jetë idetë e tyre;
* Ofrimi i një programi trajnimi inovativ, të hapur, fleksibël dhe të dedikuar për konceptimin dhe ngritjen e startup-eve;
* Rritja e bashkëpunimit midis aktorëve të ndryshëm që kanë në fokus sipërmarrjen;
* Promovimi i edukimit për sipërmarrjen në një perspektivë të të mësuarit gjatë gjithë jetës;
* Nëpërmjet përfshirjes së përfaqësuesve të biznesit, partnerëve socialë dhe novatorëve të mundshëm, kryerja e rolit të ndërmjetësimit, duke krijuar një urë lidhëse midis nxënësve me ide sipërmarrjeje dhe palëve të treta të interesuara për financim;
* Nxitja e ndjenjës sipërmarrëse te të rinjtë dhe integrimi në tregun e punës në formë aktive.

Projekti, në fazë fillestare planifikon rehabilitimin e hapësirave aktuale që shkolla ka në dispozicion dhe përshtatjen e tyre për krijimin e një akademie inovacioni brenda shkollës. Projekti, gjithashtu, parashikon pajisjen akademisë me bazë materiale fizike dhe softwar-ike për trajnimin e nxënësve, si dhe krijimin e programeve të dedikuara të trajnimit ndaj nxënësve të shkollës për të stimuluar dhe nxitur idetë inovatore dhe iniciativat sipërmarrëse.

Projekti është në proces zbatimi dhe pritet që të finalizohet në tremujorin e parë të vitit 2023.



## Thirrja e Dytë e Interesit e Regional Challange Fund

Në kuadër të thirrjes së dytë të shpallur nga Fondi i Sfidës Rajonale (RCF), e cila synon mbështetjen e investimeve në projektet e trajnimit bashkëpunues në ekonomitë e Ballkanit Perëndimor për të krijuar dhe rritur punësueshmërinë, veçanërisht te të rinjtë, Agjencia Kombëtare e Punësimit dhe Aftësive realizoi njoftimin e ofruesve të AFP-së mbi mundësinë për mbështetje.

Me mbështetjen e Agjencisë gjatë fazës së aplikimit, në thirrjen e dytë të hapur gjatë vitit 2022, kanë aplikuar shkollat e mëposhtme:

* Shkolla Teknologjike “Hamdi Bushati”;
* Shkolla e Ndërtimit “Karl Kega”;
* Shkolla e Mesme Profesionale “Kolin Gjoka”;
* Shkolla Profesionale “Beqir Cela”;
* Shkolla “Ali Myftiu”;
* Shkolla Teknike Ekonomike, Tiranë.

Aplikantë fitues të thirrjes së dytë të RCF-së janë shpallur shkollat:

* Shkolla e Mesme Profesionale “Kolin Gjoka”;
* Shkolla Teknike Ekonomike, Tiranë.

Zbatimi i projekteve, për fituesit e Thirrjes së Parë dhe të Dytë të shpallur nga RCF, parashikohet të nisë gjatë vitit 2023.

****

## Benchlearning Event (Peer To Peer) mbi Vetëvlerësimin Institucional të Shërbimeve të Punësimit në Rajonin e Ballkanit Perëndimor

Në kuadër të projektit ESAP 2 i Këshillit për Bashkëpunimin Rajonal (RCC), Agjencia Kombëtare e Punësimit dhe Aftësive mori pjesë në procesin e Vetëvlerësimit institucional për periudhën 2018-2021, në krah të 5 institucioneve analoge në rajonin e Ballkanit Perëndimor. Në këtë kuadër, institucioni u angazhua në përgatitjen e plotë të vetëvlerësimit institucional, i cili u finalizua me prezantimin e tij gjatë vizitës së 5-të të përfaqësuesve të Shërbimeve Publike të Punësimit (PES) në Shqipëri.

Takimi i organizuar nga Agjencia Kombëtare e Punësimit dhe Aftësive, me mbështetjen e projektit ESAP, u mbajt në Tiranë dhe pati një veprimtari 2-ditore gjatë datave 21-22 korrik 2022. Takimi i organizuar pati pjesëmarrje të përfaqësuesve të Shërbimeve Publike të Punësimit (PES) nga ekonomitë e Ballkanit Perëndimore për të shkëmbyer përvojat si dhe sfidat me të cilat përballen në punën e tyre, të fokusuara në përmirësimin e performancës së institucioneve dhe ofrimin e shërbimeve.

Gjatë kësaj vizite u prezantuan rezultatet e procesit të vetë-vlerësimit të të nxënit në grup dhe zhvillimet që ndodhën që nga cikli i parë i të mësuarit në grup. Procesi i vetëvlerësimit shërbeu si një dëshmi e arritjeve kryesore, veçanërisht pas procesit të ristrukturimit, përmirësimit të sistemit të IT-së, etj.

## Bashkëpunimi me projektet/donatorët

 **S4J “Skills for Jobs”**

Agjencia Kombëtare e Punësimit dhe Aftësive (AKPA) dhe Projekti i Agjencisë Zviceriane për Zhvillim e Bashkëpunim, zbatuar nga Swisscontact, “Aftësi për Punë (S4J)”, tashmë kanë një marrëdhënie bashkëpunimi të ngritur dhe të frytshme në fushën e Arsimit dhe Formimit Profesional. Në këtë kuadër, Projekti S4J, përpos mbështetjes konkrete që ofron në 10 shkolla të mesme publike profesionale, ka mbështetur Agjencinë në realizimin e:

* Workshop-it trajnues për drejtuesit e shkollave që kanë drejtimin TIK me temë: “Roli i lidershipit në transformimin digjital të arsimit profesional”, organizuar nga projekti S4J;
* Hartimin e kurrikulës (pas të mesme), "*Ndërmjetësim i Pasurive të Paluajtshme*", Niveli V i KSHK e cila tashmë është e zbatueshme. Kjo kurrikul u hartua në vijim të studimit të kryer nga projekti S4J në partneritet me Ministrinë e Financave dhe Ekonomisë dhe Agjencinë Kombëtare të Arsimit, Formimit Profesional dhe Kualifikimeve. Gjatë këtij viti shkollor ky program do të ofrohet nga Shkolla e mesme “Teknike Ekonomike” Tiranë, dhe Shkolla e mesme profesionale “Sali Ceka” Elbasan;
* Gjithashtu projekti ka vijuar mbështetjen e Agjencisë në realizimin e procesit të gjurmimit të diplomuarve dhe certifikuarve të AFP.



**GIZ Albania**

Në kuadër të projektit “Dizenjimi i protokollit të shërbimeve për migrantët e kthyer ” si dhe zhvillimit të aktiviteteve dhe masave për ngritjen e kapaciteteve për Agjencinë Kombëtare të Punësimit dhe Aftësive, me mbështetjen e GIZ Albania, është hartuar protokolli për shërbimet për migrantët e kthyer, si një dokument i cili do të shërbejë si një udhëzues praktik dhe lehtësisht i përdorshëm nga të gjithë punonjësit e strukturave vendore të punësimit në pritjen, informimin dhe referimin e rasteve të migrantëve të kthyer, në përputhje me nevojat e tyre. Gjithashtu, në këtë kuadër u realizuan trajnime për të siguruar njohjen, kuptueshmërinë dhe zbatimin e dokumentit të protokollit të shërbimeve.Gjatë vitit 2022, AKPA me mbështetjen e GIZ Albania ka realizuar dizenjimin dhe zbatimin e hapësirës së dedikuar informative për migracionin në webfaqen e AKPA-së. Gjithashtu, gjatë vitit 2022, është zhvilluar trajnimi për *"Këndin e Informimit/ Vetëshërbimit dhe Migracionit të Rregullt".* Ky trajnim synonte zhvillimin e njohurive në përdorimin e protokollit të emigracionit të rregullt në vendet e rajonit dhe më gjerë dhe përfshiu 31 punonjës të Zyrave të Punës në 12 rajone të Shqipërisë.

Në fushën e AFP-së, me mbështetjen e GIZ Albania u hartua kurrikula “Aftësi Digjitale”. Agjencia Kombëtare e Punësimit dhe Aftësive nisi ofrimin e saj nëpërmjet të gjitha DROFPP-ve në vend. Kjo kurrikul ofrohet falas për punëkërkuesit e papunë dhe gjatë këtij viti këtë kurs e kanë ndjekur në total 714 kursantë, 50% e të cilëve janë punëkërkues të papunë.

** RISI ALBANIA**

Në Maj 2022, me qëllim njohjen e të rinjve dhe të rejave me profesionet dhe botën e punës dhe burimet e informacionit që lidhen me to, AKPA me mbështetjen e RisiAlbania, dhe në bashkëpunim me Bashkinë e Tiranës dhe AKAFPK, zhvilloi panairin e parë të profesioneve, në Tiranë.

Në një format tërheqës dhe interaktiv, ky panair kishte si qëllim nxitjen e dëshirës së të rinjve për të hulumtuar larminë e profesioneve që në mosha të hershme, në fusha si:

* Turizëm;
* Teknologji e Informacionit dhe Komunikimit;
* Sektori i Ushqimit;
* Industri dhe Ndërtimtari.



**SWISSCONTACT Albania**

Në kuadër të zbatimit të projektit Boost Employment, të zbatuar nga Swisscontact, janë trajnuar 59 specialistë e përgjegjës nga Zyrat e Punësimit të Drejtorive Rajonale AKPA – Tiranë, Durrës, Berat, Fier, Gjirokastër dhe Vlorë. Pjesëmarrësit u prezantuan me konceptin e kompetencave dhe si lidhen ato me kërkesat e tregut të punës dhe lëvizshmërinë për punë në kuadër të ESCO. Pjesëmarrësit u prezantuan me modelin GROW të këshillimit dhe praktikuan se si mund të qasen në bisedë me punëkërkuesit sipas këtij modeli, i cili ndihmon dhe në kuptueshmërinë e Planit Individual të Punësimit. Në përfundim pjesëmarrësit u pajisën me kartat e kompetencave që mund t’i përdorin për referencë gjatë punës së tyre me punëkërkuesit.

Në gjysmën e dytë të vitit 2022, ka vijuar procesi i zhvillimit të kapaciteteve të stafit të Zyrave të Punësimit lidhur me “Përmirësimin e vazhdueshëm të shërbimeve të ofruara ndaj punëkërkuesve dhe punëdhënësve”.



**SUPERSCHOOLS- RYCO**

Projekti Superschools, i zbatuar nga RYCO (Zyra e Bashkëpunimit Rajonal Rinor) ka për qëllim të mbështesë proceset e paqes e pajtimit, si dhe dialogun dhe të mësuarit ndërkulturor midis shkollave, nxënësve dhe komuniteteve të tyre.

Në këtë kuadër, përmes projektit kanë përfituar mobilitete në shkollat e Rajonit të Ballkanit Perëndimor, 54 nxënës dhe 8 mësimdhënës të shkollave publike të arsimit profesional.

## Forcimi i Bashkëpunimit me Partnerët Socialë

Përgjatë vitit 2022, AKPA ka lidhur 6 marrëveshje bashkëpunimi, përkatësisht:

**Marrëveshje bashkëpunimi me Center for Competitive Skills - Qendra për Aftësi Konkurruese me objektiva**:

1. Trajnimi stafeve të ofruesve publikë dhe privatë;
2. Hartimi i programeve inovative për të rinj pa punë, pa arsim dhe trajnim;
3. Krijimi i programeve inovative të trajnimit në punë të punëkërkuesve të papunë.

**Memorandum bashkëpunimi me Swisscontact me objektiv *Forcimin dhe zhvillimin organizativ të AKPA-së,* me objektiva:**

1. Trajnimin e këshilluesve për punëkërkuesit, për integrimin e punëkërkuesve nga tre nivelet e punësueshmërisë drejt vetëpunësimit;
2. Përmirësimi i shërbimeve të punësimit të ofruara për punëkërkuesit e papunë dhe për punëdhënësit.

**Marrëveshje bashkëpunimi me Help-Hilfe zur Selbsthilfe e.V. dega Shqipëri, me objektiv:**

Bashkëpunimin e ndërsjelltë institucional për zhvillimin e aktiviteteve të përbashkëta në fushën e arsimit profesional, aftësimit teknik dhe punësimit në realizimin e objektit, për të ulur papunësinë dhe fuqizimin e të rinjve.

**Marrëveshje kuadër për bashkëpunim dhe shkëmbim informacioni me Shërbimin e Punësimit Lituani me objektiv:**

Bashkëpunimin dhe shkëmbimin e informacionit ndërmjet Palëve në fushën e punësimit dhe migracionit për motive punësimi.

Bashkëpunimi sipas kësaj Marrëveshje do të kryhet bazuar në parimet e mëposhtme:

a) akses reciprok në informacionin dhe aktivitetet me interes të përbashkët për secilën palë;

b) shkëmbimin në kohë të informacionit që mund të ndikojë në aktivitetet e përbashkëta;

c) sigurimin e mbrojtjes së të dhënave personale.

**Marrëveshje bashkëpunimi me Universitetin Bujqësor të Tiranës, me objektiv:**

Rritjen e cilësisë së studentëve, nëpërmjet aftësimit dhe ofrimit të mundësive për këshillim në karrierë, formim profesional, punësim dhe praktika profesionale. Shqyrtimi i çështjeve në fushën e punësimit, të tilla si studime të tregut të punës, realizim i panaireve dhe workshop-eve të përbashkëta.

**Marrëveshje bashkëpunimi me projektin SREPVET, me objektiv:**

Dakordësimin e aktiviteteve në kuadër të realizimit të procesit të:

* Inventarizimit të aseteve dhe infrastrukturës së IOAFP-ve;
* Kostimit të kurrikulave dhe programeve që zbatohen në AP.